Penghayatan Rukun Negara tak boleh di sekolah semata-mata

PUTRAJAYA, 27 Zulkaedah 1441H, Ahad – Penerimaan dan pemahaman rakyat mengenai Rukun Negara yang disemai sejak 50 tahun lepas, sudah menjadi sebahagian daripada kompas yang memberi panduan kepada perjalanan kehidupan rakyat di negara ini.

Sama ada sedar atau tidak, kelima-lima prinsip yang menjadi falsafah kebangsaan itu sebenarnya sudah diamalkan oleh majoriti rakyat, yang membantu negara mencapai keamanan dan keharmonian, seperti yang dihasratkan ketika Rukun Negara dibentuk pada 31 Ogos 1970.

Bertitik-tolak kepada hasrat besar itu, sekolah dan institusi pendidikan, menjadi medium paling penting dalam mendidik dan menyemai pemahaman serta penghayatan rakyat, terhadap prinsip Rukun Negara yang sepatutnya harus dimulakan sejak di peringkat prasekolah.

Namun, banyak pihak memberi pandangan bahawa penerapan Rukun Negara di sekolah masih kurang, menyebabkan penghayatan terutama dalam kalangan generasi muda tidak membugar.

Ini juga ditekankan Perdana Menteri Tan Sri Muhyiddin Yassin, ketika melancarkan Sambutan Ulang Tahun Rukun Negara ke-50 pada 9 Julai lepas, yang mahukan pendidikan Rukun Negara menjadi agenda teras kerajaan, bagi memastikan falsafah negara itu terus menjadi amalan untuk diwarisi dari satu generasi ke satu generasi.

Hakikatnya, pelbagai usaha sudah dilakukan Kementerian Pendidikan Malaysia (KPM), dalam usaha menanamkan pemahaman dan penghayatan kepada murid dan pelajar di sekolah, di sebalik falsafah Rukun Negara.

Tidak sekadar diletakkan di halaman kulit belakang buku latihan sekolah, tetapi ia turut diterapkan dalam Pengajaran dan Pembelajaran (PdP) sepanjang masa, tegas Ketua Setiausaha KPM Datuk Yusran Shah Mohd Yusof.

Malah, usaha memantapkan Rukun Negara dikembangkan melalui Kelab Rukun Negara, yang menjadi salah satu komponen dalam kokurikulum di sekolah dengan 6,621 sekolah rendah dan menengah, telah menubuhkannya di seluruh negara.

“Kelab Rukun Negara dilaksanakan di semua sekolah, untuk melihat kepada pembangunan karakter, dalam usaha menyemai penghayatan Rukun Negara dalam kalangan murid dan pelajar sekolah,” katanya ketika ditemui Bernama di pejabatnya sempena ulang tahun Rukun Negara ke-50, di sini baru-baru ini.

Menyifatkan pemahaman dan penghayatan Rukun Negara dalam kalangan murid sekolah masih tinggi, beliau berkata, falsafah kebangsaan itu dijadikan asas bagi kementerian, dalam mendidik golongan pelajar memahami dan mengamalkan konsep perpaduan, dalam kehidupan.

Katanya, initipati perpaduan yang menjadi asas kepada Rukun Negara, diterjemahkan dalam bentuk pengajaran di sekolah, untuk diterapkan dalam setiap pembelajaran.

Mengambil contoh prinsip Rukun Negara yang pertama iaitu Kepercayaan Kepada Tuhan, beliau berkata sekolah digalakkan untuk menyambut atau meraikan pelbagai perayaan di negara ini.

“Itu kita terapkan dalam konteks Kepercayaan Kepada Tuhan, maknanya menghormati setiap bangsa dan agama, manakala Kesetiaan Kepada Raja dan Negara ini memang ada dalam silibus dan kokurikulum kita, yang menerangkan secara terperinci konsep Raja Berpelembagaan.

“Kita memang cuba terapkan nilai-nilai Rukun Negara ini bermula daripada prasekolah sehingga ke Tingkatan Enam. Contohnya, modul pendidikan sivik prasekolah, dengan memberikan penekanan kepada literasi dan amali sivik,” katanya dan menambah, ini diharap dapat mendidik murid untuk berfikir dan beretika dalam hidup, dengan semangat perpaduan.

Bagi mata pelajaran sejarah Tahun Lima pula, beliau berkata, ia mendedahkan murid kepada kedaulatan serta identiti negara dan berkenaan Yang di-Pertuan Agong sebagai ‘Payung Negara’.

Yusran Shah yang baharu menyertai KPM pada 1 Julai lepas menyatakan, elemen Rukun Negara diajar secara tidak langsung melalui mata pelajaran sejarah, yang merupakan sebahagian pendekatan digunakan oleh sekolah-sekolah di bawah KPM.

Beliau menegaskan usaha menanamkan penghayatan terhadap Rukun Negara, tidak boleh diletakkan kepada sekolah semata-mata, sebaliknya memerlukan kerjasama semua pihak termasuk ibu bapa, pertubuhan bukan kerajaan dan syarikat swasta, bagi memastikan aspirasi falsafah kebangsaan itu sentiasa tersemat dan diamalkan setiap masyarakat.

Namun, antara perkara yang dibimbangi beliau berkata, penghayatan murid terhadap Rukun Negara sejurus mereka meninggalkan alam persekolahan.

“Saya rasa pemahaman dan penghayatan terhadap Rukun Negara ini dalam kalangan murid di sekolah tinggi, tetapi yang jadi isunya bukan setakat di sekolah, apabila dia keluar daripada alam persekolahan menuju ke alam pekerjaan, kerana mereka dipengaruhi juga oleh faktor persekitaran,” katanya.

Bagi menyemarakkan sambutan jubli emas Rukun Negara Yusran Shah berkata, pelbagai program dirancang antaranya pertandingan melukis poster, video pendek, menulis esei, pengucapan awam dan membuat mural, yang mana semuanya berkaitan dengan elemen Rukun Negara.

Rukun Negara diisytiharkan pada 31 Ogos 1970 bersempena ulang tahun kemerdekaan negara yang ke-13 susulan peristiwa 13 Mei 1969. Sambutan Ulang Tahun Ke-50 Rukun Negara bermula pada 9 Julai dan akan berlangsung sehingga 16 September depan. – Bernama


COVID-19: ICU Hospital Queen Elizabeth II beroperasi seperti biasa

KUALA LUMPUR, 23 Safar 1442H, Ahad  – Perkhidmatan di Unit Rawatan Rapi (ICU) Hospital Queen Elizabeth II (HQE II) di Sabah masih beroperasi seperti biasa, namun jumlah pesakit dikurangkan daripada lapan kepada enam orang selepas seorang jururawat di situ dikesan positif COVID-19 pada 6 Oktober lepas.

Ketua Pengarah Kesihatan Tan Sri Dr Noor Hisham Abdullah berkata, susulan itu, saringan menggunakan RTK Antigen dan RT-PCR dijalankan terhadap 92 petugas perubatan di hospital itu pada 9 Oktober yang mendapati seorang lagi jururawat, iaitu kontak rapat kepada kes indeks, positif COVID-19 manakala yang lain negatif.

“Pada masa ini, 40 daripada 66 jururawat sedang dikuarantin di rumah. Punca jangkitan masih dalam siasatan. Majoriti jangkitan dalam kalangan petugas kesihatan di Sabah setakat ini berpunca daripada komuniti dan daripada petugas kesihatan kepada petugas yang lain,” katanya menerusi hantaran Facebook beliau hari ini.

Menurutnya, sejak permulaan wabak  hingga 9 Oktober lepas, seramai 579 kakitangan kesihatan dan perubatan Kementerian Kesihatan (KKM) daripada pelbagai kategori skim perkhidmatan telah dijangkiti COVID-19.

“Untuk Sabah, bagi tempoh yang sama, seramai 198 kakitangan KKM telah dijangkiti COVID-19, yang mana pada Oktober sahaja telah mencatat jumlah paling tinggi setakat ini iaitu 85 orang berbanding September iaitu 66 orang,” katanya.

Sehubungan itu, beliau menasihati semua petugas kesihatan dan perubatan supaya memakai peralatan perlindungan diri (PPE) yang bersesuaian ketika menjalankan tugas dan mematuhi prosedur operasi standard (SOP), sama ada di tempat kerja ataupun ketika dalam komuniti.

Sementara itu, Dr Noor Hisham berkata, pembabitan  lebih banyak sukarelawan perubatan dan kesihatan diperlukan bagi membantu KKM dalam menangani gelombang ketiga COVID-19.

Setakat 8 Oktober lalu, seramai 475 petugas pelbagai kategori dan skim perkhidmatan telah digerakkan ke Tawau, Lahad Datu, Semporna dan Kota Kinabalu bagi membantu menangani penularan COVID-19 di Sabah.

Beliau berkata, mobilisasi petugas kesihatan dan perubatan itu membabitkan 297 daripada Bahagian Perubatan dan Bahagian Kesihatan Awam yang digerakkan secara dalaman di Sabah manakala 178 lagi membabitkan petugas dari negeri-negeri lain.

“Kebajikan semua anggota kesihatan dan perubatan akan terus diutamakan bagi memastikan aset utama KKM itu dapat menjalankan tugas dengan baik. Terima kasih diucapkan kepada semua anggota kesihatan dan perubatan serta semua sukarelawan yang telah bersama-sama membantu memerangi COVID-19 di Malaysia setakat ini,” katanya. -Bernama


Enam lagi individu ditahan terbabit kes rasuah sindiket penipuan SMS

PUTRAJAYA, 27 Rabiulawal 1442H, Jumaat  – Enam lagi individu termasuk pegawai syarikat telekomunikasi direman bagi membantu siasatan Suruhanjaya Pencegahan Rasuah Malaysia (SPRM), berhubung kes rasuah membabitkan sindiket penipuan sistem pesanan ringkas (SMS), menjadikan 12 individu direman setakat ini berkaitan kes berkenaan.

Perintah reman selama tiga hari bermula hari ini sehingga 15 November, dikeluarkan Majistret Shah Wira Abdul Halim terhadap lima lelaki dan seorang wanita yang berbaju jingga SPRM, selepas mendengar permohonan SPRM di Mahkamah Majistret Putrajaya di sini hari ini.

Menurut sumber SPRM, enam individu berumur antara 34 tahun dan 49 tahun itu ditahan di Ibu Pejabat SPRM, Putrajaya antara pukul 4.45 petang semalam dan 12.30 tengah malam tadi, selepas hadir memberi keterangan.

Menurut sumber itu, mereka dipercayai telah memberi dan menerima wang rasuah untuk tujuan mendapatkan maklumat data peribadi pelanggan, yang menggunakan pelan prabayar.

“Nombor telefon yang diperoleh akan digunakan oleh sindiket penipuan penyelia kandungan dengan mengenakan bayaran langganan menerusi SMS, tanpa pengetahuan dan persetujuan daripada pengguna,” katanya.

Pada Selasa, tiga pengarah syarikat termasuk dua bergelar ‘Datuk’ direman lima hari sehingga 14 November berhubung kes sama, kerana disyaki memberi memberi rasuah berjumlah jutaan ringgit kepada pegawai syarikat telekomunikasi untuk mendapatkan nombor telefon pelanggan, bagi tujuan penipuan berkenaan.

Kemudian seorang lagi pegawai syarikat telekomunikasi direman lima hari sehingga 15 November dan semalam, dua lagi individu termasuk seorang ketua pegawai teknologi sebuah syarikat telekomunikasi, direman lima hari sehingga 16 November.

Kes disiasat di bawah Seksyen 16 Akta SPRM 2009. -Bernama


Guan Eng cuba cetuskan ketakutan pada Cina dengan gambaran ‘bodoh’

BANGI, 21 Zulhijjah 1444H, Isnin – BERJASA menyifatkan kenyataan Pengerusi DAP, Lim Guan Eng membabitkan isu ‘gelombang hijau’ di Pulau Pinang, sebagai biadab, jahat dan rasis.

Ini susulan dakwaan bekas Ketua Menteri Pulau Pinang itu yang mendakwa bahawa ‘gelombang hijau’ akan memusnahkan kuil dan menafikan hak kebebasan beragama di negeri berkenaan.

Ketua Penerangan BERJASA, Mohd Hamdan Mohd Sharif berkata, kenyataan Guan Eng itu disifatkan amat kurang ajar dan tidak menggambarkan langsung realiti masyarakat bukan Islam yang menikmati kekayaan ekonomi tanpa gangguan.

Bahkan, beliau turut menyifatkan kenyataan Guan Eng yang seakan cuba menimbulkan rasa takut dengan gambaran ‘bodohnya’, apabila menyamakan Pulau Pinang dengan kerajaan China di bawah pemerintahan Dinasti Ming yang diserang tentera Mongol, sebagai suatu tindakan melampau.

“Kenyataan Lim Guan Eng itu bersifat ‘fear mongering’ kerana ingin menakutkan kaum Cina agar berhati-hati dengan parti politik Melayu, sedangkan perjuangan parti-parti ini tidak langsung ingin menyentuh sensitiviti kaum Cina.

“Adakah beliau tidak sedar bahawa sekolah persendirian Cina dan sekolah jenis kebangsaan Cina menikmati bantuan yang cukup besar daripada kerajaan sehingga sekarang, jadi di manakah unsur penindasan itu?,” katanya dalam kenyataan.

Mohd Hamdan menegaskan, masyarakat Cina di Pulau Pinang misalnya bebas mengamalkan gaya hidup yang tersendiri tanpa perlu dipaksa untuk menuruti dan mematuhi etika kaum lain terutamanya Melayu, dari segi budaya serta agama.

“Jangan dilupakan juga kaum Cina secara terang-terangan menceroboh tanah simpanan di Raub untuk membuka ladang durian dan beruntungnya mereka apabila tindakan itu dipertahankan oleh ahli politik di Parlimen yang menggesa agar kerajaan melindungi mereka atas dasar kemanusiaan.

“Warga China yang masuk ke Malaysia dengan kontroversi siap dipertahankan lagi oleh kerajaan dengan alasan pihak penguatkuasa kita menyalah guna kuasa untuk menahannya sedangkan terbukti tiada langsung unsur salah guna kuasa tersebut. Jadi di manakah ancaman itu wahai Lim Guan Eng?,” katanya.

Terdahulu, Guan Eng menolak dakwaan beliau sengaja membangkitkan isu 3R ketika menyentuh berkenaan perobohan tokong Buddha atau Cina dalam ucapan pada satu program di Jelutong, Pulau Pinang.

Bekas Ketua Menteri Pulau Pinang itu menegaskan, ucapannya itu sudah diputar belit, seolah-olah ada pihak ingin merobohkan tokong Buddha atau Cina.

Beliau berkata, ucapannya itu dibuat merujuk kepada kes sebuah tempat ibadat Hindu yang dirobohkan pada Julai 2020 di Kedah.

Guan Eng juga dalam ucapannya seperti dilapor China Press berkata, jika kerajaan

(DAP) Pulau Pinang terus mentadbir, rakyat boleh menonton konsert, tukang gunting rambut lelaki dan perempuan boleh menggunting rambut untuk berlainan jantina, rakyat boleh memakai seluar pendek ketika bersenam, orang boleh berjudi, dan minum dua gelas (merujuk kepada minum arak) seperti biasa apabila mereka ingin menghilangkan tekanan.

“Selagi Pulau Pinang masih menjadi Pulau Pinang yang asal, semuanya akan kekal sama, kalau tidak saya takut orang ramai terpaksa memakai pakaian ketika mandi nanti.

“Gelombang hijau juga mencemburui Pulau Pinang. Ia mahu memusnahkan Pulau Pinang dan menjadikan rakyat Pulau Pinang sebagai K-Tah, jadi pengundi perlu menggunakan undi untuk menghentikan semua ini pada pilihan raya negeri akan datang,” kata Guan Eng.

Pautan berkaitan:

Laporan China Press bertarikh 7 Julai 2023 dengan tajuk  ‘Describe the green tide as “traitors and anti-bone boys”. Lin Guanying appealed not to attract “Qing” soldiers into customs.


Takut kalah PRU15, Zahid dakwa PH hasut rakyat benci BN

BANGI, 23 Safar 1444H, Isnin – Barisan Nasional (BN) tidak akan memberikan hayat politik kepada Pakatan Harapan (PH) dan musuhnya menyelesaikan jelajah ke seluruh negara untuk memburukkan parti itu.

Pengerusi BN, Datuk Seri Ahmad Zahid Hamidi mendakwa, pembangkang kini takut menghadapi kekalahan pada Pilihan Raya Umum Ke-15 (PRU15).

Ini kerana, kepercayaan terhadap PH hilang apabila bekas pemimpinnya, Tun Dr Mahathir Mohamad tidak mahu menyerahkan jawatan kepada Datuk Seri Anwar Ibrahim serta kegagalan melaksanakan manifesto sebelum ini.

Atas sebab itu, PH perlu masa untuk menghasut rakyat supaya menolak BN melalui jelajah kempen politiknya yang masih sekerat jalan dan dijangka berakhir Februari tahun depan.

“Masa yang berbaki sebelum Parlimen dibubarkan digunakan oleh musuh BN sebaik-baiknya.

“Mereka berterusan memburukkan BN dan ini sesuai dengan ungkapan Rafizi Ramli tugas mereka ialah menghasut rakyat agar membenci BN,” katanya dalam kenyataan, hari ini.

Bagaimanapun, Ahmad Zahid berkata, BN perlu membuktikan bahawa hasutan pembangkang kali ini tidak akan berjaya, kerana rekod 22 bulan PH bukti nyata parti berkenaan hanya menjual harapan semata-mata.

“Manifesto yang mereka kemukakan tidak mereka laksanakan dan dianggap bukan kitab suci. Tindakan ini digunakan untuk menghalalkan mereka yang gunakan manifesto melangit hanya untuk memancing undi untuk menang.

“Namun, BN sebagai blok politik yang stabil dan berpengalaman luas mentadbir tidak bersifat populis dan menjual harapan seperti PH.

“Yang dijanjikan ialah komitmen realistik yang boleh dicapai berdasarkan situasi prestasi ekonomi semasa,” katanya.

Beliau berkata, pembangkang juga menghasut rakyat kononnya mengadakan pilihan raya tahun ini terdedah kepada banjir, sedangkan perkara itu pernah dilakukan bekas Perdana Menteri suatu ketika dahulu.

“Mereka lupa bekas PM terakhir mereka Mahathir sendiri pernah mengadakan PRU pada November 1999 tak pula menjadi isu besar.

“Terbaru tahun lepas PRN Sarawak diadakan pada 18 Disember 2021. Pembangkang pula tewas teruk,” katanya.

Sebelum ini, beberapa pemimpin BN mendakwa bahawa PRU15 sudah semakin hampir dan bakal diadakan pada tahun ini meskipun negara berisiko menghadapi banjir akibat musim tengkujuh pada penghujung tahun.


Penetapan harga siling, subsidi pukal dibuat dengan teliti

PUTRAJAYA, 1 Zulhijjah 1443H, Jumaat – Keputusan Jemaah Menteri menetapkan harga siling dan subsidi pukal bagi ayam dan telur dibuat dengan teliti demi kebaikan dan kesejahteraan semua peringkat rakyat dalam menghadapi masa sukar peningkatan kadar inflasi seluruh dunia yang turut melanda Malaysia, kata Kementerian Perdagangan Dalam Negeri Dan Hal Ehwal Pengguna (KPDNHEP).

Ia termasuk penternak, pembekal, peruncit dan pengguna terutama golongan B40 dan M40, menurut kementerian itu dalam kenyataan hari ini.

Kerajaan menetapkan harga siling baharu di Semenanjung Malaysia bagi ayam bulat standard pada RM9.40 sekilogram, manakala harga telur ayam bagi gred A pada 45 sen sebiji, gred B (43 sen sebiji) dan gred C (41 sen sebiji), berkuat kuasa hari ini (1 Julai) untuk tempoh dua bulan.

Harga siling ayam di Langkawi, Sabah, Sarawak dan Labuan juga berkuat kuasa hari ini untuk tempoh dua bulan iaitu RM9.90 sekilogram di Langkawi, RM11 hingga RM11.30 di Sabah, RM9.80 hingga RM12.90 di Sarawak dan RM11.30 di Labuan.

Bagi telur ayam pula, harga gred A ditetapkan pada 47 sen sebiji di Sarawak kecuali Limbang dan Lawas pada 49 sen sebiji, gred B (45 sen hingga 48 sen sebiji), gred C (43 sen hingga 46 sen sebiji); di Sabah pada 50 sen hingga 51 sen sebiji bagi gred A, gred B (49 sen hingga 50 sen sebiji) dan gred C (48 sen hingga 49 sen sebiji).

Di Labuan pula, harga telur gred A ditetapkan pada 51 sen sebiji, gred B (50 sen sebiji) dan gred C (49 sen sebiji).

KPDNHEP berkata, harga siling baharu itu adalah manifestasi keprihatinan kerajaan untuk membantu mengurangkan bebanan kos sara hidup rakyat semua peringkat di samping mengekalkan tahap nutrisi dan kesihatan keluarga Malaysia untuk mendapatkan sumber protein yang diperlukan.

“Dengan pelaksanaan harga siling baharu ini, kerajaan telah memperuntukkan sejumlah RM369.5 juta menjadikan jumlah keseluruhan subsidi pukal untuk ayam dan telur adalah sebanyak RM1.1 bilion sejak 5 Februari 2022,” kata KPDNHEP.

Sebelum ini, kerajaan menetapkan harga maksimum runcit ayam dan telur bagi Semenanjung Malaysia bagi ayam bulat standard adalah pada RM8.90 sekilogram, dan harga maksimum telur ayam gred A ditetapkan pada 43 sen sebiji, telur ayam gred B pada 41 sen sebiji dan telur ayam gred C pada 39 sen sebiji.

KPDNHEP berkata, ia akan terus meningkatkan keberkesanan penguatkuasaan dengan menggerakkan 2,200 pegawai penguat kuasa di seluruh negara bagi memastikan bekalan mencukupi dan penternak, pemborong dan peruncit mematuhi harga siling baharu yang telah ditetapkan di semua peringkat rantaian.

KPDNHEP berkata, Op ATM (Op Ayam, Telur dan Minyak Masak) akan diteruskan bagi memastikan bekalan ayam, telur dan minyak masak sentiasa mencukupi dan stabil di pasaran.

“Op Samar juga akan dilakukan iaitu pegawai penguat kuasa akan melaksanakan operasi tanpa memakai pakaian seragam dan kenderaan kementerian serta melakukan ujian pembelian bagi memastikan peniaga patuh kepada undang-undang terutama bekalan, harga dan tanda harga,” katanya.

KPDNHEP berkata, ia yakin tahap pematuhan di peringkat peniaga terutama peruncit akan kekal tinggi seperti pada penetapan harga siling dan harga maksimum sebelum ini.

Katanya, sebanyak 80,179 pemeriksaan telah dijalankan di premis menjual ayam dan telur sehingga 31 Mei lepas menyaksikan pematuhan melebihi 99 peratus dengan hanya melibatkan 121 kes.

Bagi Akta Kawalan Harga dan Antipencatutan (AKHAP) 2011 serta Akta Kawalan Barang (AKB) 1961 pula, KPDNHEP berkata, sebanyak 846,686 premis telah diperiksa sepanjang tahun ini dan pematuhan juga didapati tinggi melebihi 99 peratus dengan 3,832 kes bersabit dengan AKHAP 2022 dan 615 kes melibatkan AKB 1961.

KPDNHEP berkata, tindakan terhadap peniaga akan diambil sekiranya mereka didapati tidak beretika, sengaja melanggar undang-undang, yang mencatut atau berkomplot secara kartel sejajar dengan punca kuasa yang diberikan kepada kementerian melalui AKHAP


Kes terowong: Guan Eng diikat jamin RM1 juta

KUALA LUMPUR, 17 Zulhijjah 1441H, Jumaat – Bekas Menteri Kewangan, Lim Guan Eng yang mengaku tidak bersalah di Mahkamah Sesyen di sini hari ini atas pertuduhan meminta suapan bagi membantu sebuah syarikat dilantik untuk melaksanakan Projek Pembinaan Jalan-Jalan Utama dan Terowong di Pulau Pinang, dibenarkan diikat jamin RM1 juta dengan dua orang penjamin.

Hakim Azura Alwi membenarkan Lim, 60, membayar jaminan RM500,000 hari ini manakala bakinya hendaklah diselesaikan selewat-lewatnya pada Isnin selain memerintahkan pasport antarabangsa dan diplomatik Ahli Parlimen Bagan itu diserahkan kepada mahkamah sehingga kes selesai.

Mahkamah turut mengingatkan kedua-dua pihak pendakwaan dan pembelaan supaya tidak mengeluarkan sebarang komen yang akan subjudis terhadap kes itu.

“Apabila kes sudah didengar di mahkamah, adalah menjadi tanggungjawab masing-masing supaya tidak mengeluarkan apa-apa komen yang akan subjudis kepada kes ini. Aduan boleh dibuat kepada pihak tertentu sekiranya terdapat komen sedemikian,” kata Azura yang turut menetapkan 9 September untuk sebutan semula kes.

Berhubung permohonan pendakwaan supaya tertuduh melaporkan diri ke pejabat Suruhanjaya Pencegahan Rasuah Malaysia (SPRM) Putrajaya pada setiap minggu pertama setiap bulan, hakim berkata perkara itu tidak perlu, kerana jumlah jaminan yang ditetapkan adalah tinggi.

Terdahulu, Timbalan Pendakwa Raya SPRM, Wan Shaharuddin Wan Ladin mencadangkan wang jaminan RM2 juta dengan dua penjamin warganegara Malaysia terhadap Lim dan memohon dokumen perjalanannya diserahkan kepada mahkamah sehingga kes selesai.

Wan Shaharuddin berkata, jumlah jaminan RM2 juta adalah munasabah memandangkan status tertuduh ketika melakukan kesalahan adalah sebagai Ketua Menteri Pulau Pinang dan dia juga telah melanggar kepercayaan yang diberikan terhadapnya.

“Mohon mahkamah mengambil kira jenis kesalahan dilakukan serta jawatan yang disandang oleh tertuduh ketika itu. Kesalahan rasuah diibaratkan sebagai ‘kanser’ kerana sesuatu tamadun masyarakat yang maju boleh musnah dengan sekelip mata dengan kesalahan rasuah ini. Malaysia boleh musnah dalam sekelip mata dengan adanya rasuah.

“Pihak kami juga berharap supaya mahkamah ini tidak terikat dengan keputusan Mahkamah Pulau Pinang sebelum ini yang tidak mengarahkan pasport tertuduh diserahkan kepada mahkamah dalam kes rasuah (pembelian lot tanah dan banglo) dihadapi tertuduh,” katanya.

Wan Shaharuddin juga memohon tertuduh dilarang mengganggu saksi pendakwaan di dalam kes ini dan sekiranya terdapat aduan bahawa tertuduh mengganggu saksi berkenaan, pihak pendakwaan memohon jaminan yang diberikan kepada tertuduh dibatalkan oleh mahkamah. – Bernama


82.8 peratus populasi remaja negara lengkap vaksin

KUALA LUMPUR, 20 Rabiulakhir 1443H, Khamis – Seramai 2,607,392 atau 82.8 peratus daripada populasi remaja di negara ini lengkap menerima suntikan vaksin COVID-19, setakat 11.59 malam tadi.

Berdasarkan data Kementerian Kesihatan menerusi laman COVIDNOW, sebanyak 2,762,739 individu atau 87.7 peratus bagi golongan itu menerima sekurang-kurangnya satu dos vaksin.

Bagi populasi dewasa pula seramai 22,442,346 individu atau 95.9 peratus telah lengkap divaksinasi manakala 22,944,240 atau 98 peratus individu dewasa menerima sekurang-kurangnya satu dos vaksin COVID-19.

Sebanyak 138,752 dos vaksin diberikan semalam melibatkan 5,067 dos pertama, 8,428 dos lengkap serta 125,257 dos penggalak.

Perkembangan itu menjadikan jumlah kumulatif pemberian vaksin bagi Program Imunisasi COVID-19 Kebangsaan (PICK) kini meningkat kepada 52,391,444. – Bernama


BNM mungkin naikkan 25 mata asas lagi

KUALA LUMPUR, 12 Zulhijjah 1443H, Selasa – Bank Negara Malaysia (BNM) dijangka menaikkan 25 mata asas lagi dalam Kadar Dasar Semalaman (OPR) yang dijangka diputuskan dalam mesyuarat akan datang pada 8 September 2022, kata OCBC Bank.

Dalam kenyataan hari ini, Ketua Ahli Ekonominya Selena Ling berpendapat bahawa bank pusat itu dijangka tidak akan berbuat demikian pada November 2022 bagi menilai keseimbangan antara risiko inflasi dan kemelesetan sebelum mengambil tindakan selanjutnya.

“Melangkah ke hadapan, kami mengunjurkan BNM akan terus meningkatkan kadar tersebut. Dalam persekitaran suasana kadar faedah global yang meningkat dan tekanan inflasi domestik, terdapat kemungkinan kenaikan OPR berturut-turut berbanding kitaran kenaikan lebih panjang,” katanya.

BNM telah bertindak menaikkan 25 mata asas lagi OPR kepada 2.25 peratus pada mesyuarat keempat Jawatankuasa Dasar Monetari (MPC) bagi tahun ini.

Beliau berkata, langkah mengetatkan dasar monetri itu akan dilaksanakan apabila ekonomi dijangka masih mencatatkan pemulihan kukuh secara umumnya biarpun momentumnya perlahan akibat faktor global.

Berikutan itu, katanya, adalah sesuatu yang positif untuk melihat Malaysia memulakan tahun ini dengan lebih kukuh termasuk keluaran dalam negara kasar (KDNK) mencatat pertumbuhan lebih tinggi daripada dijangkakan iaitu 5.0 peratus.

Namun, beliau berkata, cabaran yang mungkin dihadapi akibat kemelesetan ekonomi negara-negara utama dijangka menimbulkan cabaran lebih besar terhadap ekonomi Malaysia.

“Bagaimanapun, kita masih bernasib baik (kerana mampu) mencatat pemulihan dalam permintaan domestik dan komponen eksport yang tidak boleh diabaikan kerana kesannya terhadap ekonomi keseluruhannya terutama menerusi pemulihan aspek pekerjaan,” katanya.

Sehubungan itu, Ling berkata biarpun unjuran OCBC bagi pertumbuhan KDNK tahun penuh akan meningkat akibat kenaikan lebih tinggi di luar jangkaan pada suku pertama, tinjauan bagi tempoh berbaki tahun ini adalah tidak menggalakkan.

“Secara keseluruhannya, kami kini menjangkakan pertumbuhan bagi tahun penuh 2022 adalah pada  5.7 peratus berbanding 5.4 peratus sebelum ini.

“Di samping itu, sekiranya pertumbuhan ke destinasi eksport utama seperti China dan Amerika Syarikat mula susut, pertumbuhan Malaysia juga mungkin terjejas biarpun kadarnya masih memuaskan,” katanya. – Bernama


Syarat baharu kemasukan polis lahir anggota berkualiti rendah: Netizen

BANGI, 26 Rejab 1442H, Khamis – Keputusan Polis Diraja Malaysia (PDRM) melonggarkan syarat kemasukan kekosongan jawatan konstabel tanpa kepujian dalam subjek Bahasa Melayu peringkat Sijil Pelajaran Malaysia (SPM) kepada calon bukan Bumiputera dan Orang Asli mendapat reaksi pelbagai pihak.

Di laman Facebook, terdapat netizen yang mnyindir segelintir orang bukan Melayu berikutan tidak mendapat kepujian dalam kertas Bahasa Melayu peringkat SPM, meskipun menjadi rakyat di negara ini.

Pengguna laman Facebook, Ainin Parid dengan sinisnya berkata, inisiatif daripada PDRM adalah bagus, yang menunjukkan orang bukan Melayu tidak fasih berbahasa Melayu.

“Lahir di Malaysia. Membesar di Malaysia. Berpendidikan di Malaysia. Tetapi kurang pemahaman dalam Bahasa Melayu. Memalukan,” katanya.

Mengulas mengenai perkara sama, pengguna yang hanya dikenali Mat Tawe Judoh mempersoalkan, sebab hanya orang Melayu kerap menjadi petugas barisan hadapan termasuk anggota polis, tentera, jururawat dan sebagainya.

“Orang bukan Melayu tak sayang negara mereka?” soalnya.

Sementara itu, pengguna Edwin Ledger dalam tulisannya berkata, pihaknya tidak bersetuju tindakan PDRM melonggarkan keputusan SPM berkenaan.

Beliau berkata, tindakan itu akan melahirkan anggota polis berkualiti rendah.

“Kita memerlukan anggota yang bijak dan berani. Masa untuk tumpukan subjek seperti Fizik dan Matematik,” katanya.

Selain itu, Irwan Anuar berkata, antara alasan paling ketara ramai di kalangan bukan Bumiputera gagal memasuki PDRM disebabkan mereka tidak memperoleh sekurang-kurangnya dua kredit dalam SPM termasuk subjek Bahasa Melayu.

Bagaimanapun, katanya, dalam kemasukan khas kali ini, PDRM memberi peluang kepada mereka menduduki semula dan mendapat kredit dalam kertas Bahasa Melayu bagi tempoh enam tahun perkhidmatan.

“Sekiranya gagal dalam tempoh berkenaan, mereka akan diberhentikan daripada perkhidmatan,” katanya.

Terdahulu, PDRM melonggarkan syarat kepada mana-mana calon bukan Bumiputera dan Orang Asli yang berminat untuk mengisi kekosongan jawatan konstabel tanpa perlu mendapat kepujian dalam subjek Bahasa Melayu peringkat SPM.

Pengarah Jabatan Pengurusan Bukit Aman, Datuk Ramli Din berkata, kelonggaran bagi membolehkan lebih ramai warganegara bukan bumiputera menyertai PDRM pada pengambilan khas yang dibuka mulai 18 hingga 31 Mac ini.

“Kelonggaran syarat itu diberi bagi permohonan jawatan konstabel Gred YA1 lelaki dan perempuan menerusi Pengambilan Khas Bukan Bumiputera. Ia juga sebagai galakan supaya lebih ramai rakyat di negara ini menyertai PDRM.

“Bagaimanapun, mereka yang terpilih ke dalam jawatan perlu menduduki semula subjek Bahasa Melayu peringkat SPM dalam tempoh enam tahun mereka berkhidmat dan perlu lulus dengan kepujian. Sekiranya masih gagal dalam tempoh enam tahun, khidmat mereka akan ditamatkan,” katanya.


Semua pihak digesa sokong RUU Kawalan Tembakau dan Merokok

KUALA LUMPUR, 23 Zulhijjah 1443H, Sabtu – Persatuan Perubatan Malaysia (MMA) menggesa Ahli Parlimen menyokong Rang Undang-Undang (RUU) Kawalan Tembakau dan Merokok yang akan dibentangkan di Dewan Rakyat tidak lama lagi.

Presidennya, Dr Koh Kar Chai berkata, RUU itu merupakan inisiatif baik yang boleh menghalang generasi perokok masa depan.

“Kepada semua ibu bapa, lindungi anak-anak anda daripada kesan bahaya merokok dan vape dengan menyuarakan sokongan anda untuk mengakhiri generasi merokok kepada Ahli Parlimen yang mewakili kawasan anda.

“Sekiranya kita semua berada di pihak yang sama, kita dapat melihat masa depan rakyat Malaysia yang lebih sihat yang bebas daripada penyakit berkaitan merokok dan vape.

“Sebagai pembayar cukai, kami akan melihat manfaatnya apabila bilangan kemasukan ke hospital bagi penyakit jantung, strok, kanser dan penyakit pernafasan berkurangan.

“Jika wang pembayar cukai dibelanjakan dengan bijak untuk langkah pencegahan seperti inisiatif ini, kita boleh menjimatkan perbelanjaan penjagaan kesihatan untuk rawatan dengan ketara,” katanya.

Beliau berkata, MMA menyokong penuh RUU untuk menghentikan penjualan tembakau, e-rokok dan produk vape kepada mereka yang lahir selepas 2005.

Tegasnya, berhenti merokok memerlukan kemahuan yang kuat kerana sifat ketagihan tembakau.

“Ini telah membawa kepada kebangkitan e-rokok dan vape (produk) untuk kononnya membantu perokok menghentikan tabiat itu.

“Walaupun mendakwa kurang berbahaya daripada tembakau, e-rokok dan produk vape dilaporkan berbahaya kepada kesihatan,” katanya.

Beliau berkata, mereka yang terlibat dalam industri e-rokok dan vape akan mempunyai masa yang mencukupi untuk menukar model perniagaan mereka bagi mengelak kerugian jika rang undang-undang itu diluluskan di Parlimen.


Tarik perintah berkurung, COVID-19 kembali ancam Arab Saudi, UAE

RIYADH, 14 Zulkaedah 1441H, Isnin – Jumlah jangkitan COVID-19 di Arab Saudi meningkat sebanyak 200,000 kes, manakala negara jirannya, Emiriah Arab Bersatu (UAE) mencapai 50,000 kes.

Reuters melaporkan, peningkatan kes itu disebabkan oleh negara-negara Arab menarik semula perintah berkurung pada bulan lalu.

Kelonggaran sekatan di kedua-dua buah negara membolehkan perniagaan beroperasi, selain pembukaan semula kawasan awam.

Masalah berlaku apabila tindakan berkenaan turut diaplikasikan oleh negara-negara Teluk yang lain.

Arab Saudi adalah negara Teluk paling terjejas akibat COVID-19, apabila mencatatkan lebih 4,100 kes pada Jumaat dan Sabtu lalu – menjadikan jumlah kumulatif sebanyak 205,929 kes dengan 1,858 kematian.

Sementara itu, UAE mencatatkan lebih daripada 600 kes pada Jumaat dan lebih 700 kes pada Sabtu lalu, menjadikan jumlah jangkitan sebanyak 50,857 kes dengan 321 kematian.

Pusat perniagaan dan pelancong di Dubai akan dibuka semula kepada pelancong asing pada esok, meskipun ia belum dilaksanakan di peringkat persekutuan.

Qatar muncul sebagai negara Teluk kedua paling teruk terjejas akibat COVID-19, apabila mencatatkan hampir 100,000 kes secara keseluruhan.

Malah, Menteri Kesihatan Oman pada Khamis lalu memberi amaran, terdapat peningkatan kes dalam enam minggu terakhir ini, selain menggesa orang ramai supaya mematuhi langkah-langkah kesihatan.

Iran yang muncul sebagai pusat penularan COVID-19 di Timur Tengah merekodkan sebanyak 237, 878 kes dan 11,408 kematian sehingga Sabtu lalu. – Agensi


Ribuan rakyat Palestin berarak peringati kematian para syuhada

GAZA, 29 Syawal 1444H, Sabtu – Beribu-ribu rakyat Palestin berhimpun di Semenanjung Gaza sebagai penghormatan terakhir atas kematian para syuhada akibat kempen keganasan rejim penjajah Israel baru-baru ini.

Demonstrasi itu diadakan di Bandar Gaza pada hari Jumaat susulan kematian lebih 30 penduduk Palestin – termasuk pejuang Jihad Islam – dalam serangan udara berterusan  yang menyasarkan wilayah Palestin awal bulan ini.

Rejim Tel Aviv melancarkan kempen pengeboman maut pada 9 Mei, mendorong Jihad Islam, kumpulan pejuang yang berpangkalan di Gaza, menembak lebih 1,000 roket ke arah wilayah yang diduduki.

Konflik itu menandakan episod terburuk pertempuran antara kumpulan pejuang Gaza dan rejim Israel sejak perang 10 hari yang dilancarkan Tel Aviv di wilayah yang disekat pada 2021.

Selepas lima hari bertempur, kedua-dua pihak bersetuju dengan gencatan senjata yang dibantu oleh Mesir – berkuat kuasa pada malam Sabtu.

Kumpulan pejuang Palestin berkata, mereka telah berjaya menghadapi serangan rejim Israel ketika pencerobohan terbaru di Semenanjung Gaza.

Pemimpin Jihad Islam, Khaled al-Batsh berkata, himpunan besar-besaran ini untuk memperingati para syuhada dan para pemimpin yang terbunuh.

Antaranya, Khalil Al-Bahtini, Jihad Ghannam, Tareq Ezzedine, Khadder Adnan, Ali Ghali, Ahmed Abu Dakka, Eyad Al Hasani, dan untuk semua syuhada umat kita.

Serangan udara Israel di selatan Semenanjung Gaza juga membunuh Ahmed Abu Daqqa, seorang lagi komander kanan gerakan pejuang Jihad Islam Palestin.

“Kami ingin beritahu seluruh dunia, serangan udara F-16 dan roket 139 Amerika telah dilepaskan ke arah kami.

“Ingat, negara ini masih hidup dan akan bertindak balas. Kami akan buktikan hak kami untuk dapat kebebasan.

“Dari darah syuhada, kami dapat kuasa untuk menghadapi Zionis. Kami akan terus menentang,” katanya. – Agensi


Kebenaran pensyarah asing di universiti Palestin tertakluk bawah Israel

TEL AVIV, 6 Syaaban 1443H, Rabu – Kementerian Pertahanan Israel dilaporkan merancang untuk memutuskan pensyarah asing yang dibenarkan mengajar di universiti Palestin di Tebing Barat yang diduduki, termasuk topik yang dibenarkan untuk diajar.

Menurut akhbar Israel Haaretz, satu set peraturan baharu dikeluarkan Penyelaras Aktiviti Kerajaan dan Wilayah Israel (COGAT), kementerian akan membenarkan institusi pengajian tinggi Palestin menggajikan pensyarah dari luar negara hanya jika mereka memenuhi kriteria khusus yang ditetapkan oleh negara pengganas itu.

Antaranya, pensyarah dan penyelidik itu perlu cemerlang, dengan sekurang-kurangnya ijazah kedoktoran (PhD).

Mereka perlu mengemukakan permohonan visa di konsulat Israel di negara mereka sebelum ke Tebing Barat.

COGAT menetapkan bilangan visa mengajar yang terhad – tidak akan melebihi 100 – menurut Haaretz.

Peraturan baharu itu dikeluarkan bulan lalu oleh jeneral tentera di COGAT, namun akan berkuat kuasa awal Mei.

Terdapat juga had tahunan sebanyak 150 visa yang dikeluarkan kepada pelajar antarabangsa yang ingin belajar di universiti Palestin.

Haaretz melaporkan COGAT dan Kementerian Pertahanan akan mempunyai kuasa untuk menyekat subjek akademik yang diambil oleh pelajar antarabangsa, yang juga perlu melalui temu duga di konsulat Israel sebagai sebahagian daripada permohonan visa mereka.

Satu dokumen yang diminta COGAT untuk diserahkan sebagai sebahagian daripada permohonan visa oleh pelajar atau pensyarah ialah surat jemputan rasmi yang dikeluarkan oleh Pihak Berkuasa Palestin (PA).

Visa pensyarah dan pelajar akan sah selama setahun, dengan kemungkinan dilanjutkan.

Pensyarah boleh mengajar maksimum lima tahun bukan berturut-turut, tetapi mereka perlu meninggalkan negara itu selama sembilan bulan selepas 27 bulan mengajar, untuk mematuhi peraturan Israel.

Pelajar antarabangsa boleh tinggal selama empat tahun untuk melengkapkan ijazah sarjana atau pasca kedoktoran mereka dan kemudian mereka perlu pulang.

Prosedur baharu ini akan merangkumi semua pelajar dan ahli akademik yang ke Tebing Barat dari negara yang mempunyai hubungan diplomatik dengan Israel, termasuk United Kingdom (UK) dan Kesatuan Eropah (EU).

Bagaimanapun, menurut Haaretz, warga Jordan, Mesir, Emiriah Arab Bersatu (UAE), Bahrain dan Maghribi, yang mempunyai hubungan diplomatik dengan Israel, hanya boleh memohon visa pengajaran dan pengajian yang lebih pendek di bawah peraturan yang ketat.

Peraturan baharu itu juga akan menentukan masa visa pekerja di pertubuhan bukan kerajaan (NGO) di kawasan Palestin dan untuk pelabur dan ahli perniagaan yang ingin bekerja di Tebing Barat. – Agensi


Taufan Seroja: Angka korban kini 177 orang, 45 masih hilang

JAKARTA, 30 Syaaban 1442H, Isnin – Angka kematian akibat taufan tropika Seroja di Nusa Tenggara Timur Indonesia meningkat kepada 177 orang, di mana 45 yang lain dilaporkan masih hilang.

Beberapa perkampungan terpencil juga terputus hubungan berikutan runtuhan lereng batu yang menghalang laluan darat, menurut pegawai tempatan.

“Beberapa kampung terputus hubungan termasuk di daerah Kupang. Kita akan kerahkan helikopter dan feri menghantar bantuan ke daerah-daerah ini,” kata wakil gabenor, Josef Nae Soi dalam sidang media bersama Badan Pengurusan Bencana Nasional.

Kematian membabitkan taufan di wilayah itu sebahagian besarnya dilaporkan berlaku di daerah Flores Timur (72 orang), Lembata (47 orang), Alor (28 orang) dan enam orang di Kupang.

Menurut Soi, mangsa yang terjejas telah dipindahkan di kawasan perumahan sewa bagi mencegah penyebaran wabak COVID-19 di pusat pemindahan.

Badan Meteorologi, Klimatologi fan Geofisika berkata, cuaca ekstrem seperti hujan lebat, angin kencang dan gelombang laut yang tinggi hingga enam meter terjadi setelah taufan Seroja berpusing di Laut Savu, selatan Nusa Tenggara Timur.-  Agensi


Afrika Selatan tetapkan perlu kuarantin meski tiada simptom COVID-19

JOHANNESBURG, 24 Jamadilawal 1443H, Rabu – Afrika Selatan menarik balik peraturan yang tidak lagi memerlukan individu yang tidak mempunyai simptom COVID-19 untuk mengasingkan diri atau membuat ujian saringan sekiranya mereka menjadi kontak rapat.

Kerajaan berkata, pekeliling yang dipinda akan dikeluarkan semula.

Minggu lepas, Kementerian Kesihatan berkata, individu tanpa gejala yang menjadi kontak rapat individu yang dijangkiti COVID-19 tidak lagi perlu pengasingan.

Namun, mereka perlu memantau simptom selama 5-7 hari dan mengelak daripada menghadiri perhimpunan besar.

Katanya, hanya mereka yang mengalami gejala perlu menjalani ujian saringan.

Bagi mereka yang mengalami gejala ringan harus mengasingkan diri selama lapan hari dan kes teruk selama 10 hari.

Ia juga telah menyemak semula protokol mengenai kuarantin, mengatakan semua kemudahan kuarantin di luar rumah akan dihentikan manakala usaha pengesanan kontak juga akan dimansuhkan selain daripada dalam senario tertentu seperti kluster wabak.

Semakan itu berdasarkan beberapa faktor saintifik termasuk fakta bahawa kebanyakan individu yang menerima vaksin dengan sekurang-kurangnya satu dos vaksin dan membangunkan beberapa tahap imuniti.

Ini menyumbang kepada kemasukan ke hospital yang rendah dan kadar pemulihan yang tinggi, kata jabatan itu.

Bagaimanapun, semua protokol itu akan ditarik balik selepas Jabatan Kesihatan dibanjiri media, pihak berkepentingan dan pertanyaan dan komen awam berikutan pengeluaran peraturan yang disemak.

“Selaras dengan prinsip ketelusan dan keterbukaan, jabatan memutuskan untuk menangguhkan pelaksanaan perubahan dasar yang disemak, sambil mengambil semua komen dan input tambahan yang diterima.

“Ini bermakna status quo kekal dan semua peraturan sedia ada sebelum ini berkaitan pengesanan kontak, kuarantin dan pengasingan kekal terpakai,” – Agensi


Sultan Nazrin perkenan bilangan jemaah solat di masjid, surau ikut keluasan

IPOH, 4 Rejab 1442H, Selasa – Sultan Perak, Sultan Nazrin Shah memberi perkenan semua masjid dan surau menerima bilangan jemaah solat Jumaat, solat fardu dan solat jenazah, mengikut keluasan dewan solat utama dengan mematuhi jarak fizikal berkuat kuasa pada solat Maghrib Khamis ini.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata, Sultan Nazrin turut berkenan semua surau termasuk surau dalam kem tentera dan polis, bangunan pejabat, institusi, universiti, politeknik, maktab, sekolah, syarikat dan kilang, mendirikan solat Jumaat agar seramai mungkin jemaah berpeluang menunaikannya.

Katanya, Sultan Nazrin menzahirkan titah berkenaan setelah dipersembahkan dan berpuas hati dengan keupayaan jawatankuasa dan pegawai masjid mematuhi dan melaksanakan garis panduan prosedur operasi standard (SOP) yang ditetapkan serta berlandaskan sembah nasihat Jawatankuasa Fatwa Negeri Perak.

“Kuliah ilmu juga dibenarkan diadakan di masjid dan surau antara selesai Solat Maghrib sementara menantikan masuknya waktu Solat Isyak dihentikan sebaik masuk waktu Solat Isyak dengan tidak melebihi 30 minit kepada jemaah yang berada dalam masjid,” menurutnya dalam kenyataan hari ini.

Beliau berkata, aktiviti sama dibenarkan di surau, sementara menanti azan solat Jumaat serta selepas selesai menunaikan solat Subuh.

Mohd Annuar berkata, jemaah yang dibenarkan berjemaah di masjid dan surau bagi solat Jumaat hanya jemaah lelaki warganegara dan penduduk tetap Malaysia berusia 12 tahun ke atas manakala solat Fardu dibenarkan kepada jemaah lelaki dan wanita, warganegara dan penduduk tetap Malaysia berusia 12 tahun ke atas.

Beliau berkata, kumpulan berisiko tinggi terutama kalangan yang menghidap penyakit-penyakit tertentu dan sedang melalui rawatan perubatan dinasihatkan tidak menghadiri aktiviti berkumpulan di masjid dan surau sebagai langkah penghindaran demi mengelakkan berlakunya komplikasi kesihatan.

“Turut tidak dibenarkan mengadakan jamuan dalam masjid dan surau, merangkumi perkarangan masjid dan surau.

“Sebarang aktiviti, termasuk mendirikan solat Jumaat dan solat fardu di masjid dan surau yang terletak dalam kawasan yang diisytiharkan berada dalam kategori Perintah Kawalan Pergerakan Diperketatkan juga tidak dibenarkan,” katanya.

Beliau berkata, ketetapan itu terpakai dan berkuat kuasa mulai solat Magrib pada Khamis ini sehingga dikeluarkan apa-apa ketetapan baharu dan perkenan baginda untuk menambah atau mengurangkan bilangan jemaah tertakluk kepada status semasa penularan wabak COVID-19 di negeri Perak.

Pada 9 Februari lepas, Sultan Nazrin memberi perkenan had maksimum jemaah untuk solat Jumaat, solat fardu dan solat jenazah di masjid serta surau dinaikkan kepada 120 orang berbanding 40 sebelum itu tidak termasuk ahli jawatankuasa dan pegawai rumah ibadat berkenaan sepanjang tempoh Perintah Kawalan Pergerakan. – Bernama


MCA bidas DAP, letak SJKC dalam risiko demi undi Melayu

BANGI, 3 Ramadan 1442H, Khamis – MCA menyebut kenyataan Setiausaha Organisasi DAP, Anthony Loke dalam satu wawancara menunjukkan DAP sehingga hari ini masih berdegil mahu memasukkan enam halaman tulisan Jawi ke dalam sukatan mata pelajaran Bahasa Melayu.

Melalui keputusan itu juga, dakwa MCA, penuntut sekolah jenis kebangsaan Cina (SJKC) dipaksa untuk mempelajarinya.

Timbalan Presiden MCA, Datuk Tan Teik Cheng mendakwa, semua ini menjadi bukti demi undi Melayu, DAP tidak teragak-agak meletakkan SJKC dalam risiko.

“Anthony Loke cakap, MCA membesar-besarkan isu Jawi dari belakang. Kata-katanya menunjukkan DAP sememangnya menyokong pelaksanaan pembelajaran enam halaman Jawi ke atas pelajar SJKC, tetapi akhirnya ‘rancangan baik’ DAP ini telah digagalkan oleh MCA.

“Anthony Loke juga seolah mengakui, jika MCA berdiam diri, tidak bekerjasama dengan pertubuhan dan masyarakat Cina menentang, pembelajaran enam halaman Jawi di SJKC sudah pun dilaksanakan sekarang,” katanya seperti dipetik portal mcalantian.org, semalam.

Menurut Teik Cheng, ketika itu, Lim Kit Siang, Lim Guan Eng, Teo Nie Ching, Tony Pua , Liew Chin Tong dan semua dalam DAP mempertahankan dasar pembelajaran Jawi di SJKC.

Dakwanya, masing-masing mengeluarkan hujah yang bernas memujuk masyarakat Cina menerima pembelajaran Jawi antaranya orang Cina yang mempelajari Jawi lebih seperti orang Malaysia dan hanya belajar tiga halaman bukannya perlu menguasainya melainkan jika anda genius.

Dakwanya lagi, ucapan Anthony hari ini tidak lain adalah kesinambungan kepada usaha tersebut.

“Bekas Timbalan Menteri Pendidikan, Teo Nie Ching turut melayan Dong Zong dan pertubuhan pendidikan Cina dan Tamil seperti pengganas, larangan membawa telefon bimbit telah dikeluarkan semasa dia bertemu dengan 13 pertubuhan pendidikan Cina dan Tamil berkenaan isu pembelajaran Jawi.

“Ketika DAP menjadi pembangkang, mereka melaungkan keadilan untuk semua kaum, sehingga mendapat sokongan majoriti masyarakat Cina.

“Tapi ketika mereka memerintah, bila timbul dasar PH yang tidak adil kepada masyarakat Cina, DAP akan sama ada berdiam diri atau mempertahankan keputusan kerajaan, selain menyalahkan pembangkang yang memprovokasi dan membesar-besarkan isu, terus-menerus memutihkan dasar kerajaan yang tidak adil,” dakwanya lagi.

Tegas Teik Cheng, tindakan Anthony menyalahkan MCA di atas isu pembelajaran Jawi di SJKC yang berlaku semasa PH memerintah membuktikan kesungguhan MCA mempertahankan kepentingan masyarakat Cina.

Katanya, MCA tidak akan dan tidak mungkin menjadi seperti DAP, berdiam diri terhadap dasar-dasar yang menjejaskan kepentingan masyarakat Cina.


COVID-19: Penggunaan katil kritikal-ICU di Lembah Klang capai 90 peratus

BANGI, 20 Ramadan 1442H, Ahad – Kadar penggunaan katil rawatan kritikal atau unit rawatan rapi (ICU) bagi pesakit COVID-19 di Lembah Klang sudah mencapai 90 peratus purata keseluruhan setakat pagi ini.

Ketua Pengarah Kesihatan, Tan Sri Dr Noor Hisham Abdullah berkata, sebanyak enam hospital yang mempunyai katil rawatan kritikal atau ICU COVID-19 telah melebihi ambang amaran kadar penggunaan katil iaitu lebih 70 peratus, bahkan ada di antaranya menghampiri 100 peratus.

Ini membabitkan Hospital Sungai Buloh, Hospital Kuala Lumpur, Hospital Ampang, Hospital Serdang, Hospital Selayang dan Hospital Tengku Ampuan Rahimah, Klang, katanya.

“Manakala, Pusat Perubatan Universiti Malaya pula melaporkan penggunaan katil rawatan kritikal atau ICU COVID-19 pada kadar 50 peratus.

“Hospital Sungai Buloh yang beroperasi sepenuhnya sebagai hospital COVID-19 akan meningkatkan kapasiti katil rawatan kritikal atau ICU secara berfasa bagi memenuhi keperluan yang meningkat,” katanya dalam kenyataan, hari ini.

Dr Noor Hisham memaklumkan, 63 pesakit di ICU – dengan lebih 25 pesakit kritikal dipantau di wad biasa dan Jabatan Kecemasan – dan lebih 20 kes dirujuk ke unit rawatan rapi setiap hari dalam tempoh seminggu ini di Hospital Sungai Buloh.

Beliau berkata, Kementerian Kesihatan (KKM) telah membuat perolehan peralatan perubatan seperti ventilator sejak tahun 2020 bagi membolehkan Hospital Sungai Buloh meningkatkan kapasiti katil rawatan kritikal apabila terdapat keperluan mendesak.

“KKM juga akan terus bekerjasama dengan hospital-hospital swasta, pengajar atau universiti di sekitar Lembah Klang bagi meningkatkan kapasiti katil-katil kritikal.

“Ini termasuk penyumberluaran pesakit bukan COVID-19 bagi kes dan prosedur tertentu untuk dirawat di hospital swasta dnagn kos ditanggung oleh kerajaan pada caj rawatan yang telah dipersetujui,” katanya.

Pada masa sama, beliau berkata, pembedahan dan prosedur elektif di hospital sekitar Lembah Klang akan dikurangkan atau ditangguhkan bagi membolehkan lebih banyak katil hospital dikhususkan untuk rawatan COVID-19.

Katanya, ia juga membolehkan anggota perubatan dimobilisasikan ke tempat-tempat yang lebih kritikal bagi rawatan pesakit COVID-19.

“Sekiranya trend peningkatan kes COVID-19 berterusan, maka kapasiti kesihatan akan berada pada tahap yang kritikal dan akan memberikan impak yang negatif kepada penyampaian perkhidmatan kesihatan awam secara keseluruhannya.

“Justeru, masyarakat diseru untuk sama-sama membantu KKM dengan sentiasa mematuhi prosedur operasi standard (SOP) yang ditetapkan oleh kerajaan dan mematuhi nasihat kesihatan yang sering ditekankan oleh KKM bagi memutuskan rantaian jangkitan COVID-19 di negara ini.

“Tahap pematuhn 100 peratus oleh semua pihak adalah amat diperlukan bagi membantu negara pulih semula daripada kemelut ini,” katanya.


Zahid terus digesa berundur beri laluan kepada Tok Mat

BANGI, 25 Syaaban 1442H, Rabu – Ahli Parlimen Rengas, Datuk Seri Mohamed Nazri Aziz menggesa, Datuk Seri Dr Ahmad Zahid Hamidi meletakkan jawatan sebagai Presiden UMNO.

Mohamed Nazri yang juga Ketua Bahagian UMNO Padang Rengas memberi alasan bahawa, Ahmad Zahid tidak lagi mempunyai kredibiliti untuk memimpin UMNO dan Barisan Nasional (BN).

Tegasnya, Ahmad Zahid perlu memberi laluan kepada orang lain untuk memimpin parti itu memandangkan imejnya sudah tercalar dengan tuduhan-tuduhan di mahkamah.

“Zahid perlu berundur segera. Soal siapa akan ganti bukan masalah kerana kita ikut sahaja hierarki parti,” katanya seperti dilapor media tempatan.

Beliau berkata, Timbalan Presiden UMNO, Datuk Seri Mohamad Hasan adalah individu kedua yang boleh mengambil alih kepimpinan berkenaan.

“Kalau ada ‘warlords’ yang tidak setuju, itu adalah masalah mereka kerana bagi saya, perkara yang betul untuk dibuat adalah mengikut hierarki kerana itu diputuskan oleh akar umbi semasa pemilihan parti.

“Saya yakin Mohamad Hasan mampu ketuai UMNO dan saya harap beliau boleh lakukan perubahan dalam parti,” katanya lagi.

Pada masa sama, Mohamed Nazri juga percaya, kepimpinan Ahmad Zahid tidak lagi dihormati oleh parti komponen BN.

Katanya, perkara itu boleh dibuktikan melalui apa yang berlaku ketika Perhimpunan Agung Tahunan (AGM) MIC minggu lalu.

“Lihat sahaja AGM MIC hujung minggu lalu, sekiranya Presiden UMNO dan Pengerusi BN dihormati dan disegani, parti komponen tidak akan mengundang orang luar untuk merasmikan.

“Ini memalukan. Ini juga jelas bahawa Zahid tidak ada kredibiliti sebagai Presiden UMNO dan Pengerusi BN,” katanya.

Pada Selasa, Ketua Bahagian UMNO Simpang Renggam, Datuk Zakaria Dullah membuat gesaan supaya Ahmad Zahid berundur demi mastikan kelangsungan UMNO agar terus relevan dalam landskap politik tanah air.


Kerajaan Melayu Islam hari ini bagai ‘singa hilang taring’

Oleh Ainul Illia Meor Suzurudin

BANGI, 1 Syaaban 1442H, Isnin – Kerajaan hari ini yang bertunjangkan parti politik Melayu dan Islam, bagaikan ‘singa kehilangan taring’ apabila tidak ramai pemimpinnya lantang bersuara memperjuangkan isu kalimah Allah.

Yang Di-Pertua (YDP) BERJASA Shah Alam, Ustaz Fahmi Bazlan berkata, apa yang menyedihkan, kerajaan seolah-olah hanya lantang dalam perkara yang memberi ‘political mileage’ (manfaat politik).

“Mereka diam membisu tak kata apa-apa. Bahkan isu kalimah Allah masih dianggap terlalu awal untuk respon. Apa semua ini. Mereka terlalu takut untuk hilang kawan (kuasa) sedangkan hak sahabat (rakyat) itu lebih utama,” katanya ketika dihubungi Ismaweb.net, hari ini.

Ustaz Fahmi berkata, menurut pemerhatiannya, sejak 2012-2013 suara-suara lantang pertubuhan bukan kerajaan (NGO) seperti Ikatan Muslimin Malaysia (ISMA) dan kini gabungan NGO Islam seperti PEMBELA yang mengangkat isu-isu utama negara melalui kajian dan kerja di lapangan.

Namun, katanya lagi, ia akhirnya diambil kesempatan oleh parti Melayu Islam untuk membentuk kerajaan.

“Dari segi dasarnya memang desakan-desakan yang dibuat adalah untuk menyatukan orang Melayu dan membentuk dominasi Islam dalam kerajaan, tetapi itu semua adalah untuk mendesak kerajaan memerintah dengan bijaksana, tegas dan mempunyai wewenang politik yang mengufuk.

“….agar kedudukan agama Islam dan bangsa Melayu terus dihormati dan berada di tempat yang sepatutnya,” katanya.

Pun begitu, katanya, apa yang berlaku hari Ini diibaratkan seperti ‘habis madu sepah dibuang’.

“Dapat kuasa hilang agenda dan perjuangan. Kuasa sudah di tangan mengapa masih mengharapkan NGO-NGO untuk menyelamatkan keadaan.

“Saya yakin ini seolah-olah kerajaan tidak mengambil pengajaran, terhadap kuasa mendesak daripada rakyat,” katanya.

Justeru, beliau mewakili BERJASA Shah Alam ingin mengajak masyarakat untuk memahami tanggungjawab kuasa politik bukan sekadar memerintah negara dan menikmati kenikmatan sebagai pucuk pimpinan.

“Tetapi merekalah harapan terakhir rakyat untuk melihat negara terus berdaulat. Nasib agama dijaga dihormati dan rakyat terus terbela. Kerajaan perlu berjuang dan buat kerja,” katanya.


Kartel daging haram: Ini penipuan perniagaan golongan tamak

BANGI, 17 Rabiualkhir 1442H, Khamis – Tindakan tegas perlu disegerakan terhadap kartel yang menyeludup daging sejuk beku dengan memalsukan dokumen serta logo halal untuk pasaran di negara ini.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, tindakan itu adalah antara jenayah penipuan dalam perniagaan yang dilakukan oleh golongan tamak haloba.

“Ada kartel yang mengimport daging sejuk beku dari China, Ukraine, Argentina dan Brazil.

“Kemudian mereka bertindak jahat dengan membungkus semula bersama logo halal sebelum menjualnya ke seluruh Malaysia.

“Semoga kita selamat dari penipuan ini,” katanya dalam kenyataan, hari ini.

Baru-baru ini, terbongkar taktik jahat kartel yang menyeludup daging sejuk beku dari China, Ukrain, Brazil dan Argentina sebelum membungkus semula daging itu dengan logo halal lalu menjualnya ke pasaran seluruh Malaysia.

Hasil risikan Jabatan Perkhidmatan Kuarantin dan Pemeriksaan Malaysia (Maqis), kartel berkenaan dipercayai menyamar sebagai syarikat pembekal daging sejuk beku, dan menjadikan sebuah gudang di Senai, Johor Bahru sebagai lokasi membuat label dan cap palsu yang kemudiannya ditampal pada kotak daging yang telah dibungkus semula itu.

Tindakan untuk menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.


Muhyiddin diumum Presiden Bersatu

KUALA LUMPUR, 4 Muharram 1441H, Ahad – Perdana Menteri Tan Sri Muhyiddin Yassin diumum sebagai Presiden Parti Pribumi Bersatu Malaysia (Bersatu) secara rasmi hari ini bagi penggal 2019 hingga 2022.

Sementara itu, Menteri Besar Perak Datuk Seri Ahmad Faizal Azumu diumumkan sebagai Timbalan Presiden Bersatu bagi tempoh yang sama.

Kedua-dua mereka merupakan calon tunggal yang bertanding bagi jawatan berkenaan untuk penggal ini manakala jawatan bagi Pengerusi parti tidak ditandingi oleh mana-mana individu.

Pengerusi Jawatankuasa Pemilihan parti Tan Sri Syed Hamid Albar berkata tiga Naib Presiden yang dipilih pula ialah Menteri Pertanian dan Industri Makanan Datuk Seri Dr Ronald Kiandee, Menteri Kanan Pendidikan Dr Radzi Jidin dan Ahli Dewan Undangan Negeri (ADUN) Paya Rumput Datuk Mohd Rafiq Naizamohideen.

“Seramai 23,438 perwakilan telah mengundi semasa persidangan bahagian yang telah berlangsung di seluruh negara semalam,” katanya dalam kenyataan hari ini. – Bernama


Setuju dibawa ke pengadilan, tahanan Palestin tangguh mogok lapar

RAMALLAH, 26 Zulhijjah 1442H, Khamis – Tahanan Palestin, Givara al-Namora menangguhkan tindakan mogok lapar selama 21 harinya sejak semalam, setelah berjaya mencapai kata sepakat dengan Perkhidmatan Penjara Israel (IPS).

Suruhanjaya Hal Ehwal Tahanan dan Bekas Tahanan dalam satu kenyataan berkata, Namora bersetuju menangguhkan mogok lapar setelah mencapai kesepakatan dengan penjara Israel untuk dibawa ke pengadilan hari ini.

Menerusi pendakwaan itu, dia berharap penahanan pentadbiran yang dikenakan ke atasnya dapat ditetapkan pada jangka waktu tertentu, selain jaminan tempoh itu dikurangkan atau menjadi yang terakhir.

Bagaimanapun, suruhanjaya itu berkata, 18 tahanan masih meneruskan mogok lapar, di mana 17 daripadanya adalah tahanan pentadbiran yang memprotes penahanan ke atas mereka tanpa tuduhan atau perbicaraan.

Sementara, seorang lagi tahanan melancarkan mogok ekoran membantah tindakan pengasingan ke atasnya.

Mereka adalah sekitar 40 tahanan pentadbiran Palestin yang melakukan mogok lapar sejak awal tahun ini, sebagai membantah penahanan tidak adil.

Namun, kebanyakan mereka berjaya dibebaskan atau mendapat ketetapan hukuman melalui tempoh tahanan pada tarikh tertentu untuk menghentikan tindakan protes berkenaan.

Setakat ini, terdapat 540 Palestin yang menjadi tahanan pentadbiran di dalam penjara Israel. – Agensi


Peguam sakit gout, bicara Ahmad Zahid hanya berlangsung selama 30 minit

KUALA LUMPUR, 17 Rabiulakhir 1443H, Isnin – Perbicaraan kes pecah amanah, rasuah dan pengubahan wang haram membabitkan bekas Timbalan Perdana Menteri Datuk Seri Dr Ahmad Zahid Hamidi hari ini hanya berlangsung kira-kira 30 minit berikutan peguam yang mewakilinya mengalami sakit gout.

Peguam Hamidi Mohd Noh yang mewakili Ahmad Zahid memaklumkan kepada mahkamah bahawa pergelangan kakinya bengkak disebabkan gout, namun beliau bersedia untuk menyambung hujahan hari ini.

“Saya tidak menyangka akan diserang (mendapat) gout, saya mengalami sakit yang amat sangat dan saya ada temu janji dengan doktor pada 1.30 tengah hari,” katanya.

Beliau berkata demikian sebelum berhujah dalam perbicaraan di akhir kes pendakwaan Ahmad Zahid, yang berdepan 47 pertuduhan melakukan pecah amanah jenayah, rasuah dan pengubahan wang haram membabitkan dana Yayasan Akalbudi (YAB).

Hakim Datuk Collin Lawrence Sequerah kemudian mengarahkan Hamidi untuk memulakan hujahannya dan meminta peguam itu memaklumkan kepada mahkamah jika beliau berasa tidak selesa dan sakit.

Selepas berhujah kira-kira 20 minit dalam keadaan berdiri, Hamidi kemudian meminta untuk duduk dan berehat kerana sakit yang dialaminya.

Namun, ketika sesi penghujahan bersambung, peguam itu memohon prosiding ditangguhkan kerana beliau tidak mampu untuk menahan kesakitan walaupun Hakim Sequerah membenarkannya duduk ketika berhujah.

“Saya rasa tidak mampu meneruskan hujahan pada peringkat ini. Saya mohon untuk menangguhkan kes hari ini kerana ketika ini saya sakit,” kata peguam itu.

Sementara itu, Timbalan Pendakwa Raya Datuk Raja Rozela Raja Toran tidak membantah permohonan pembelaan untuk mendapatkan rawatan.

Hakim Sequerah kemudian membenarkan permohonan Hamidi dan menetapkan perbicaraan bersambung Rabu ini.

Terdahulu, Hamidi dalam hujahannya berkata Ahmad Zahid tidak boleh dituduh melakukan pecah amanah kerana jutaan ringgit yang telah dikeluarkan daripada YAB sebenarnya telah dimasukkan ke dalam akaun pelanggan firma guaman.

“Wang itu masih menjadi milik YAB dan tidak dipindahkan kepada pihak ketiga yang lain,” katanya.

Hamidi juga berkata Ahmad Zahid tidak mempunyai pengetahuan mengenai pengeluaran jumlah cek daripada dana YAB kerana bekas Setiausaha Eksekutifnya, Mejar Mazlina Mazlan @ Ramly mempunyai kawalan dan penguasaan terhadap cek-cek itu.

“Beliau (Mazlina) menggunakan cap tandatangan untuk mengeluarkan cek. Kami mendapati dia cuai, dia tidak tahu bagaimana cek dan kad kredit berfungsi.

“Kami menegaskan bahawa tiada siapa yang menggunakan cap tandatangan untuk cek dan hanya digunakan untuk kad Hari Raya,” katanya.

Ahmad Zahid, 68, berdepan 47 pertuduhan iaitu 12 bagi pecah amanah jenayah, lapan bagi rasuah dan 27 bagi pengubahan wang haram membabitkan berpuluh-puluh juta ringgit wang milik YAB. – Bernama


Tarikh PRU15 dibincang dalam mesyuarat Kabinet hari ini

BANGI, 25 Safar 1444H, Rabu – Menteri Wilayah Persekutuan, Datuk Seri Shahidan Kassim mengesahkan, tarikh Pilihan Raya Umum ke-15 (PRU15) antara topik dibincangkan dalam mesyuarat Jemaah Menteri hari ini.

Ahli Parlimen Arau itu bagaimanapun enggan mengulas lanjut mengenai perkara berkenaan.

Ini kerana katanya, perkara berkaitan pembubaran Parlimen dan pilihan raya berada dalam bidang kuasa Perdana Menteri.

“Perbincangan itu ada, membabitkan macam-macam isu, kita bincang dengan panjang lebar mengenai persiapan menghadapi banjir untuk bulan-bulan akan datang, Oktober, November dan Disember,” katanya seperti dilapor Berita Harian, hari ini.

Sebelum ini, Perdana Menteri, Datuk Seri Ismail Sabri Yaakob memaklumkan bahawa cadangan untuk mengadakan PRU15 akan dibawa dalam Mesyuarat Jemaah Menteri pada Rabu.

Menurutnya, beliau akan membawa pandangan semua pihak mengenai tarikh PRU15, memandangkan Kabinet mempunyai wakil daripada pelbagai parti.


APMM tahan kapal tangki, bot nelayan asing di perairan Johor

JOHOR BAHRU, 2 Safar 1442H, Ahad – Agensi Penguatkuasaan Maritim Malaysia (APMM) menahan sebuah kapal tangki dan bot nelayan asing di perairan Johor Timur, dekat Kota Tinggi, semalam.

Timbalan Pengarah Operasi Zon Maritim Tanjung Sedili Komander Maritim Tan Ah Bik dalam satu kenyataan berkata kapal tangki tanpa muatan yang didaftarkan di Ulaanbaatar, Mongolia ditahan ketika sedang bersauh kira-kira 14 batu nautika timur Tanjung Siang pada 1.35 tengah hari.

Bot yang dipercayai bot nelayan Indonesia itu pula ditahan pukul 3.02 petang pada kedudukan 14.2 batu nautika timur Tanjung Siang.

Menurut Tan, pemeriksaan ke atas kapal berkenaan mendapati ia dikendalikan oleh enam lelaki warga Indonesia berumur lingkungan 24 hingga 63 tahun tetapi tidak mempunyai dokumen kebenaran berlabuh daripada Pengarah Laut.

Bot nelayan itu pula dikendalikan oleh dua kru lelaki warga Indonesia yang berumur 35 dan 45 tahun.

“Susulan pemeriksaan itu, nakhoda dan seorang kru kapal berkenaan telah dibawa ke Pejabat Zon Maritim Tanjung Sedili untuk disiasat di bawah Seksyen 491B(1)(l) Ordinan Perkapalan Saudagar (OPS) 1952 kerana tiada kebenaran bersauh.

“Selain itu, kedua kru bot (nelayan) juga dibawa di pejabat sama untuk disiasat mengikut Akta Kastam 1967 kerana berapung-apung dalam perairan Malaysia; Seksyen 5 Akta Imigresen 1959 kerana cubaan memasuki Perairan Malaysia melalui pintu yang tidak diwartakan dan Seksyen 16(3) Akta Perikanan 1985 kerana memasuki perairan Malaysia tanpa notifikasi,” katanya. – Bernama


Kolej Thailand tubuhkan Kursi Ismail Sabri perkasa Bahasa Melayu

BANGKOK, 12 Safar 1445H, Selasa – Thai Global Business Administration Technological College (TGBC), Thailand secara rasmi menubuhkan Kursi Datuk Seri Ismail Sabri Yaakob untuk memperkasa Bahasa Melayu di rantau ini.

Pejabat bekas perdana menteri itu, dalam kenyataan, memaklumkan penubuhan kursi itu diumumkan oleh Pengarah TGBC, Dr. Prattana Srisuk dalam satu majlis di sini, semalam.

“Kursi itu secara khusus untuk memperkenal dan mempromosikan pengajian Bahasa Melayu dan ketamadunan Melayu di kolej tersebut dan di Thailand,” menurut kenyataan itu.

Difahankan ia merupakan kursi pertama di institut pengajian tinggi di Thailand yang khusus untuk pengajian dan penyelidikan ketamadunan Melayu dan Bahasa Melayu.

Sementara itu, Ismail Sabri, bekas perdana menteri (Ogos 2021 hingga November 2022),  mengucapkan terima kasih kepada TGBC kerana mengiktiraf usaha untuk memartabatkan Bahasa Melayu di rantau ini.

Beliau berharap penubuhan Kursi tersebut akan meningkatkan penguasaan Bahasa Melayu di negara berkenaan.

“Bahasa Melayu mempunyai kira-kira 300 juta penutur di rantau Asia Tenggara.

“Di Thailand juga tidak asing, majoriti penduduk di selatan Thailand boleh berkomunikasi dalam Bahasa Melayu. Saya berharap usaha ini akan merealisasikan hasrat untuk menjadikan Bahasa Melayu sebagai bahasa kedua ASEAN,” katanya.

Terdahulu, beliau turut menyampaikan ucaptama yang bertajuk Pendigitalan Keluarga Dunia untuk Keamanan Sejagat, di kolej tersebut. – Bernama


Tiada perpecahan dalam UMNO, Tajuddin dipecat kerana sikap sendiri

Oleh Zuhayati Yazid

BANGI, 26 Zulkaedah 1443H, Ahad – Pengguguran Ahli Parlimen Pasir Salak, Datuk Seri Tajuddin Abdul Rahman sebagai ahli Majlis Kerja Tertinggi (MKT) UMNO baru-baru ini, langsung tiada kaitan dengan perpecahan dalaman parti itu.

Penganalisis politik, Azmi Hassan percaya, keputusan menggugurkan bekas Pengerusi Prasarana itu dibuat bagi menguatkan UMNO.

Katanya, langkah itu disebabkan sikap yang ditimbulkan sendiri oleh Tajuddin dan bukannya kerana berlaku perpecahan dalam parti berkenaan.

“Selama ini ada yang mendakwa UMNO memiliki dua kumpulan yang terdiri pro Zahid Hamidi dan pro Ismail Sabri.

“Walaupun saya lihat Tajuddin lebih pro kepada Ismail Sabri, tetapi pengguguran ini tidak kena mengena dengan Ismail Sabri sebaliknya kerana sikap Tajuddin sendiri,” katanya ketika dihubungi Ismaweb.net, hari ini.

Beliau berkata demikian sebagai mengulas pengguguran Tajuddin yang didakwa disebabkan wujud dua kem dominan ingin menguasai parti berkenaan.

Bagaimanapun, Azmi menegaskan pemecatan Tajuddin sebagai MKT UMNO berpunca daripada suara sumbang dirinya iaitu sering menongkah arus keputusan pimpinan tertinggi parti.

Selain, mahu menunaikan janji resolusi Perhimpunan Agung UMNO terutama berkait UMNO bekerjasama dengan Parti Pribumi Bersatu Malaysia (Bersatu) dan juga Pilihan Raya Umum ke-15 (PRU 15) itu sendiri.

“Pengguguran itu adalah untuk menyatupadukan dan menguatkan MKT dan sebab itu dimasukkan Isham Jalil menggantikan kerusi Tajuddin.” katanya.

Pada masa sama, Azmi menjangkakan isu pengguguran dan pemecatan ahli-ahli UMNO yang berpengaruh dan tidak sebulu dengan Presiden Datuk Seri Ahmad Zahid Hamidi tidak akan berlaku lagi.

Namun, beliau menegaskan pemecatan Duta Besar Malaysia ke Indonesia itu kerana masalah yang ditimbulkan sendiri.

21 Jun lalu, Tajuddin menerima surat daripada Ahmad Zahid mengenai penamatan pelantikannya sebagai ahli MKT UMNO.

Bagaimanapun, dalam surat penamatan berkenaan tidak menyatakan sebab Tajuddin dipecat.


ISMA rayu polis buru ‘kepala’ sindiket judi dalam talian

BANGI, 3 Rabiulawal 1442H, Selasa – Ikatan Muslimin Malaysia (ISMA) – gerakan yang memperjuang isu-isu rakyat – merayu pihak polis segera mengesan ‘kepala’ sindiket perjudian secara dalam talian yang membabitkan warga China di negara ini.

Presidennya, Haji Aminuddin Yahaya yakin dengan cara itu sahaja sindiket berkenaan boleh ditumpas, memandangkan pihak Imigresen masih belum dapat mengesan 100,000 pelancong China yang lesap di Malaysia.

Beliau menyifatkan, sindiket itu seolah-olah mempunyai ‘sumber tenaga kerja’ yang tidak akan habis atau ‘unlimited’ kerana tidak pernah berkesudahan.

“Kita khuatir jika mereka ini bertambah kuat hari demi hari jika tidak ditumpaskan secara total. Pelbagai ancaman yang boleh negara hadapi.

“Siapa tahu, mereka ini oleh timbul sebagai sebuah kongsi gelap yang dahsyat? Atau sebuah kuasa ekonomi ‘gelap’ yang membahayakan kedaulatan negara?

“Bagaimanapun, syabas kepada pihak polis yang terus bekerja keras mengesan kegiatan-kegiatan sebegini yang pastinya tidak mudah. Kita doakan agar pihak polis terus diberikan kekuatan oleh Allah untuk memelihara negara kita ini,” katanya dalam kenyataan hari ini.

Menerusi kenyataan sama, Haji Aminuddin turut mengulas mengenai penangkapan 48 warga China kerana disyaki terbabit dengan kegiatan perjudian secara dalam talian di tiga unit kondominium di Jalan Ampang Hilir, pada 16 Oktober lepas.

Katanya, sindiket itu beroperasi sejak enam bulan lepas menimbulkan persoalan betapa hebatnya mereka sampai tidak dapat dikesan, meskipun mula beroperasi ketika tempoh Perintah Kawalan Pergerakan (PKP) yang ketat dan ketika itu juga, tangkapan-tangkapan terhadap warga asing sedang giat dijalankan.

“Kedua, mereka menyewa tiga unit kondominium mewah dengan kadar berbelas ribu seunit, maka jumlahnya mencecah berpuluh ribu untuk kos sewa sahaja. Itu belum lagi dicampur kos-kos lain terutamanya peralatan-peralatan canggih untuk perjudian dalam talian itu.

“Malah, jumlah rampasan menurut pihak polis mencecah RM250,000. Ini bermakna kegiatan mereka adalah kegiatan yang besar. Sudah pasti kegiatan yang besar sebegini didalangi oleh ‘kumpulan’ yang besar. Siapakah mereka?

“Ketiga, pihak polis menyebut bahawa pusat kegiatan ini hanyalah ‘calling center’. Ini bermaksud, ini hanyalah salah satu cabang, cawangan atau jabatan sahaja dalam seluruh sindiket ‘grand’ itu. Siapakah yang menaungi sindiket ini?,” soalnya.

Difahamkan, modus operandi yang digunakan sindiket berkenaan adalah mempromosi judi secara dalam talian bagi pasaran China dengan menghantar ratusan pesanan Wechat, WhatsApp, QQChat kepada pelanggan di negara berkenaan.

Menurut polis, sindiket itu turut menyasarkan kondominium mewah dan juga rumah banglo untuk dijadikan sebagai tempat beroperasi.

Ketua Polis Daerah Wangsa Maju, Supt Rajab Ahad Ismail berkata, hasil pemeriksaan di ketiga-tiga premis itu, pihaknya merampas 245 telefon bimbit, 26 komputer riba pelbagai jenama, 15 unit CPU dan empat modem router.


Siasat gerakan anti-raja berselindung di sebalik nama demokrasi

BANGI, 15 Rabiulawal 1442H, Ahad – Pihak berkuasa khususnya Polis Diraja Malaysia perlu melakukan siasatan secara terperinci ke atas gerakan anti-raja yang berselindung di sebalik nama demokrasi,

Naib Presiden Ikatan Muslimin Malaysia (ISMA) Prof Dr Zainur Rashid Zainuddin berkata, terdapat gerakan yang jelas mendukung agenda asing – kini telah merebak ke beberapa buah Institut Pengajian Tinggi (IPT) melalui persatuan belia Cina di negara ini.

Katanya, senarai IPT itu termasuk, Persatuan Pemuda Baharu Universiti Malaya (UMANY) di Universiti Malaysia (UM), Student Progressive Front di Universiti Utara Malaysia (UUM), Gerakan Mahasiswa Maju di Univesiti Putra Malaysia (UPM) dan Student Union di New Era University College.

“Persatuan Pelajar (Cina) University Malaya sanggah campur tangan Agong. UMANY turut bangkit menyanggah campur tangan YDP Agong dalam ehwal politik negara.

“Bahkan mereka bangkit menyokong perjuangan rakyat Thailand yang ingin menghapuskan institusi Raja Thailand sekarang,” katanya dalam satu kenyataan hari ini.

Tindakan UMANY mempersoal kuasa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mendapat kecaman pelbagai pihak.

UMANY sebelum ini menerusi hantaran di Facebook mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hantaran UMANY di Facebook telah dipadamkan.


Usaha laga-lagakan sesama Islam mirip tugas syaitan

UMAT Islam di negara ini sepatutnya gembira apabila ada usaha penyatuan ummah.

Perbuatan terus melaga-lagakan umat Islam dan berasa tidak tenteram dengan usaha menyatu padukan itu, khususnya di negara ini mirip sasaran kerja syaitan yang mengikrarkan untuk terus melihat orang beriman bercerai-berai.

Mereka sanggup menggunakan apa cara sekali pun semata-mata mencapai hasrat keji itu.

Mafhum Firman Allah SWT: “Sesungguhnya syaitan itu hanyalah bermaksud mahu menimbulkan permusuhan dan kebencian antara kamu dengan sebab arak serta judi dan mahu memalingkan kamu daripada mengingati Allah dan daripada mengerjakan solat.

Oleh itu, mahukah kamu berhenti (daripada melakukan perkara keji dan kotor itu atau kamu masih berdegil)?”
(Al-Quran Surah Al-Maidah: 91)

Perpaduan umat Islam sangat penting kerana ia tulang belakang kepada negara ini dan perpecahan akan membahayakan kepentingan Islam yang sekian lama terpelihara.

Datuk Haji Zamri Hashim
Timbalan Mufti Perak
Pengerusi Majlis Ulama Ikatan Muslimin Malaysia (MUIS)


Polis buka kertas siasatan kekecohan konvensyen DAP

IPOH, 1 Syaaban 1442H, Isnin – Kertas siasatan berkaitan dakwaan pelanggaran prosedur operasi standard (SOP) Perintah Kawalan Pergerakan Bersyarat (PKPB) dibuka berikutan kekecohan yang tercetus ketika Konvensyen Biasa DAP Perak ke-19 di Pusat Konvensyen Ipoh, di sini semalam.

Ketua Polis Daerah Ipoh, Asisten Komisioner A Asmadi Abdul Aziz berkata, siasatan dilakukan pihaknya bagi mengumpul semua bukti berkaitan penganjuran serta kesalahan pelanggaran SOP.

Namun, katanya, tiada kesalahan berhubung tindakan penganjur tidak memohon permit mahupun membuat pemakluman awal mengenai acara berkenaan kepada polis, disebabkan ia dilakukan secara tertutup.

“Kita mengesahkan insiden kekecohan berlaku antara segelintir perwakilan di konvensyen itu, namun ia hanya membabitkan pertengkaran mulut selain keadaan berjaya dikawal tanpa sebarang insiden tidak diingini berlaku.

“Siasatan dibuka berdasarkan laporan polis yang diterima dari Balai Polis Sungai Senam berkaitan kesalahan dari sudut pelanggaran SOP PKPB semasa kekecohan berlaku,” katanya seperti dilapor Harian Metro.

A Asmadi berkata, penganjuran program berkenaan adalah dibenarkan mengikur SOP PKPB dengan kapasiti kehadiran adalah tidak melebihi 50 peratus daripada keluasan dewan.

“Konvensyen itu acara tertutup dan Polis Diraja Malaysia (PDRM) tidak dimaklumkan (awal) mengenai program itu. Bagaimanapun pemantauan polis mendapati jumlah kehadiran dan kapasiti dewan mematuhi SOP,” katanya.

Semalam, media melaporkan berlaku sedikit kekecohan sewaktu konvensyen yang dihadiri kira-kira 2,000 perwakilan itu.


Kedah benarkan syarikat tempatan teroka mineral baharu

ALOR SETAR, 17 Rabiulakhir 1442H, Khamis – Sebuah syarikat tempatan yang berpangkalan di Kuala Lumpur telah dianugerahkan permit kelulusan bagi meneroka dan mengekstrak sumber mineral jenis ‘rare earth elements’ (REE) di negeri ini.

Menteri Besar Kedah, Muhammad Sanusi Md Nor berkata, Kedah memiliki deposit mineral itu dianggarkan berjumlah RM62 bilion di seluruh negeri dan syarikat berkenaan diberi kelulusan itu pada minggu lepas untuk melakukan kerja-kerja penerokaan di satu kawasan di negeri ini.

Beliau bagaimanapun tidak menyatakan anggaran nilai deposit mineral terbabit yang terdapat di kawasan berkenaan dan bila syarikat tersebut akan menjalankan penerokaan.

“Syarikat tempatan itu turut menjalinkan kerjasama dengan sebuah firma antarabangsa untuk penerokaan tersebut. Mereka akan menjalankan kerja-kerja penerokaan di Sik,” katanya.

Menurutnya, syarikat berkenaan akan melaksanakan kerja penerokaan dan aktiviti mengekstrak mineral itu tanpa melibatkan kaedah perlombongan. – Bernama


Pembubaran Parlimen perlu perbincangan semua parti politik

BANGI, 17 Safar 1444H, Rabu – Pembubaran Parlimen wajar dibincangkan bersama semua parti-parti politik yang terlibat dalam membentuk gabungan dalam kerajaan.

Ahli Majlis Pimpinan Tertinggi (MPT) Bersatu, Datuk Seri Mohd Redzuan Md Yusof berkata, perkara berkenaan perlu diutamakan sebelum mendapat persetujuan Kabinet dan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Malah, katanya, perbincangan berkenaan dilihat penting supaya mengelakkan berlakunya pertembungan ketika pembahagian kerusi.

“Kesilapan dalam isu berkenaan akan memberi kesan kepada penyatuan ummah yang telah dicapai sebelum ini.

“Kita perlu sedar bahawa kerajaan hari ini merupakan kerajaan gabungan Perikatan Nasional (PN), BN dan Gabungan Parti Sarawak dan kegagalan penyatuan ummah hanya akan merugikan dan menguntungkan pihak lain,” katanya dalam kenyataan, hari ini.

Perdana Menteri, Datuk Seri Ismail Sabri Yaakob dikatakan akan mengadakan pertemuan bersama lima pimpinan tertinggi UMNO bagi membincangkan tarikh Pilihan Raya Umum Ke-15 (PRU15) yang berkemungkinan diadakan lebih awal sebelum pembentangan Bajet 2023 pada 7 Oktober depan.

Perbincangan itu turut melibatkan rakan komponen UMNO yang lain dalam gabungan Barisan Nasional seperti parti MCA dan MIC.

Mohd Redzuan pada masa sama mengingatkan kerajaan supaya mengutamakan soal kebajikan rakyat dan pemulihan ekonomi negara walaupun kalut untuk memberi tumpuan kepada politik.


Guru rugi RM48,000 akibat ‘Love Scam’

ALOR SETAR, 15 Zulkaedah 1442H, Sabtu – Seorang guru wanita berusia 44 tahun mengalami kerugian RM48,000, selepas diperdaya seorang lelaki yang dikenalinya menerusi Facebook, sejak awal bulan ini.

Ketua Jabatan Siasatan Jenayah Komersil, Ibu Pejabat Polis Kontinjen Kedah Supt Elias Omar berkata, mangsa yang sudah berkahwin itu berkenalan dengan suspek yang memperkenalkan diri sebagai sebagai ‘Monsur Najibullah’, dan kononnya berasal dari Singapura.

“Mangsa yang berasal dari Perak berkenalan dengan suspek menerusi Facebook pada awal Jun, dan kemudian mula berhubung melalui aplikasi Whatsapp. Selepas itu suspek memberitahu bahawa dia telah mengirim barangan kepada mangsa sebagai tanda perkenalan.

“Kemudian mangsa telah dihubungi oleh seorang individu yang mengaku dari pihak syarikat kurier yang memberitahu mangsa bahawa terdapat barangan yang dikirim, dan meminta mangsa membuat bayaran cukai dan denda bagi membolehkan barangan itu dihantar kepada mangsa,” katanya dalam kenyataan di sini hari ini.

Elias berkata, atas dasar percaya, mangsa telah membuat enam pindahan wang secara dalam talian ke dua akaun bank yang diberikan suspek, membabitkan jumlah transaksi sebanyak RM48,000.

Katanya, mangsa menyedari ditipu selepas diminta untuk membuat pembayaran lagi sebelum dia bertindak membuat laporan polis di Bedong pada 23 Jun lalu. Kes disiasat di bawah Seksyen 420 Kanun Keseksaan. -Bernama


Lebih 2 juta kanak-kanak Sudan hilang tempat tinggal

NEW YORK, 8 Safar 1445H, Jumaat – Lebih 2 juta kanak-kanak di Sudan dipaksa keluar dari rumah mereka dalam tempoh empat bulan konflik di Sudan, kata Tabung Kanak-Kanak PBB (UNICEF).

Hampir 14 juta kanak-kanak memerlukan bantuan kemanusiaan yang mendesak. Ramai daripada mereka berdepan pelbagai ancaman dan pengalaman menakutkan setiap hari, kata agensi kanak-kanak itu, menurut Xinhua.

“Selain daripada kawasan panas konflik seperti Darfur dan Khartoum, pertempuran sengit kini telah merebak ke kawasan berpenduduk lain, termasuk di Kordofan Selatan dan Barat mengehadkan penghantaran dan akses perkhidmatan menyelamatkan nyawa bagi mereka yang memerlukan segera,” kata UNICEF.

Agensi itu menjangkakan 20.3 juta orang akan berdepan isu ketidakcukupan makanan bulan depan, sekurang-kurangnya separuh daripada mereka adalah kanak-kanak.

“Ini bermakna lebih 10 juta kanak-kanak berkemungkinan mengurangkan kuantiti atau kualiti makanan yang mereka makan untuk terus hidup,” kata UNICEF. “Dalam banyak kes, keluarga akan dipaksa untuk melakukan kedua-duanya.”

Agensi itu berkata lebih daripada 9.4 juta kanak-kanak di Sudan kekurangan akses kepada air minuman yang selamat manakala 3.4 juta kanak-kanak di bawah umur 5 tahun berisiko tinggi mendapat penyakit cirit-birit dan taun.

Di wilayah Khartoum, Darfur dan Kordofan, kurang daripada satu pertiga daripada kemudahan kesihatan berfungsi sepenuhnya, kata UNICEF.

Pergolakan dan perpindahan juga menghalang pesakit dan pekerja kesihatan daripada sampai ke hospital dan kemudahan kesihatan lain, dengan kebanyakannya dilaporkan diserang dan dimusnahkan.

Agensi itu berkata ia telah menyediakan kesihatan; pemakanan; air, sanitasi dan kebersihan; pendidikan; dan perkhidmatan perlindungan kepada lebih 4 juta kanak-kanak, ibu dan keluarga di seluruh Sudan.

Dalam tempoh 100 hari akan datang, ia memerlukan US$400 juta dengan segera untuk mengekalkan dan meningkatkan tindak balas krisisnya untuk menyokong kanak-kanak yang terjejas. – Bernama


Pemandu mabuk: Lebih baik tak pinda akta jika tiada hukuman mati

BANGI, 10 Safar 1442H, Isnin – Lebih baik tidak bentang usul pindaan Akta 333, sekiranya tiada hukuman mati dikenakan ke atas pemandu mabuk yang mengakibatkan kematian.

Perkara itu ditegaskan Naib Presiden Pertubuhan-Pertubuhan Pembela Islam (PEMBELA), Cikgu Izzat Johari kepada Menteri Pengangkutan, Datuk Seri Dr Wee Ka Siong.

Beliau kesal kerana kes kemalangan membabitkan pemandu mabuk masih berlaku, bahkan meragut nyawa orang Islam dalam tempoh beberapa hari kebelakangan ini.

“Mangsanya orang Islam! Pemandu mabuk, sihat, ceria dan tenang.

“Kepada Menteri Pengangkutan, tunggu Parlimen buka nanti jika tiada hukuman mati kepada pemandu mabuk yang mengakibatkan kematian, lebih baik tak payah bentang usul,” katanya dalam kenyataan, hari ini.

Minggu lalu, seorang pelajar Tingkatan Lima maut selepas motosikal ditunggangnya terbabit kemalangan dengan sebuah kereta dipandu seorang pemandu mabuk, di Jalan Raja Laut.

Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner, Zulkefly Yahya berkata, pihaknya mendapati kandungan alkohol dalam darah pemandu kereta itu melebihi had yang dibenarkan.

Dalam kejadian jam 3 pagi itu, pemandu kereta berusia 36 tahun telah mengubah laluan secara melintang untuk masuk ke Lorong Tiong Nam, pada masa sama penunggang motosikal berkenaan dari arah Jalan Raja Laut gagal mengelak dan melanggar pintu depan kiri kereta jenis Perodua Myvi itu.

Mangsa disahkan meninggal dunia di lokasi kerana kecederaan parah di kepala.

Manakala semalam, seorang jurutera maut manakala isteri dan dua anak selamat dalam kemalangan yang membabitkan dua buah kereta di Persiaran Tun Teja, dekat Alam Impian, Shah Alam.

Ketua Polis Daerah Shah Alam, Asisten Komisioner Baharuddin Mat Taib berkata, kemalangan berlaku apabila kereta Proton Perdana yang dipandu seorang lelaki dari arah Persiaran Panglima Sultan hilang kawalan dan terbabas seterusnya melanggar kereta mangsa dari arah Plaza Tol Alam Impian.

Beliau berkata, sampel darah lelaki berkenaan sudah diambil dan polis kini masih menunggu keputusan sama ada pemandu itu di bawah pengaruh alkohol atau dadah.

Sebelum ini, kerajaan mencadangkan untuk menaikkan hukuman penjara sehingga 20 tahun dan denda maksimum RM150,000 dalam kes membabitkan pemandu mabuk.

Mengikut undang-undang sedia ada, individu yang memandu dalam keadaan mabuk boleh dikenakan tindakan mengikut Seksyen 45A (1) Akta Pengangkutan Jalan 1987 yang memperuntukkan hukuman denda tidak kurang RM1,000 dan tidak lebih RM6,000 atau penjara tidak lebih 12 bulan.

Manakala bagi kesalahan memandu dalam keadaan mabuk hingga menyebabkan kematian pula, pesalah boleh dikenakan hukuman mengikut Seksyen 44 Akta Pengangkutan Jalan 1987 yang membawa hukuman denda maksimum RM20,000 dan penjara maksimum 10 tahun.


Sekali lagi gempa bumi gegar timur Afghanistan

KABUL, 24 Zulkaedah 1443H, Jumaat – Lima orang maut manakala lebih 10 lagi cedera dalam satu lagi gempa bumi yang melanda wilayah Paktika, di timur Afghanistan pada Jumaat, kata  jurucakap Kementerian Kesihatan Afghanistan, Sharafat Zaman, lapor Sputnik.

Gempa bumi berukuran 4.3 pada skala Richter itu berlaku pada 01:43 GMT dengan kedalaman 10 kilometer (km).

“Malangnya, kami sekali lagi mendapat berita buruk dari Paktika. Hari ini berlaku satu lagi gempa bumi di wilayah Gayan,” kata Zaman.

Pada Rabu, gempa bumi kuat berukuran 6.1 pada skala Richter melanda timur Afghanistan, menyebabkan lebih 1,000 terbunuh dan 1,500 yang lain cedera menyaksikan wilayah Paktika dan Khost antara kawasan paling teruk terjejas.-  Bernama


3 anggota polis ditahan minta rasuah RM15,000

ALOR SETAR, 12 Zulkaedah 1442H, Rabu – Tiga anggota polis termasuk seorang berpangkat inspektor ditahan bagi membantu siasatan atas dakwaan meminta rasuah berjumlah RM15,000 daripada seorang individu sebagai balasan bagi melepaskan lelaki itu daripada kesalahan pemilikan dadah.

Suruhanjaya Pencegahan Rasuah Malaysia (SPRM) Kedah dalam kenyataan berkata pegawai polis lelaki berusia 33 tahun itu ditahan bersama dua lagi anggota polis lelaki berpangkat lans koperal masing-masing berusia 24 dan 30 tahun di Bandar Baharu antara 12.10 tengah malam hingga 2.30 pagi tadi.

“Semua suspek meminta suapan berupa wang sebanyak RM15,000 dan telah menerima wang sebanyak RM2,000 daripada seorang lelaki awam sebagai balasan melepaskan lelaki berkenaan daripada kesalahan berkaitan dengan pemilikan dadah,” katanya.

Ketiga-tiga suspek telah dibawa ke Mahkamah Majistret Sungai Petani hari ini dan perintah reman selama lima hari bermula hari ini telah dikeluarkan ke atas mereka oleh Penolong Pendaftar Mohammad Alif Abdul Aziz.

Sementara itu, Pengarah SPRM Kedah Datuk Shaharom Nizam Abd Manap ketika dihubungi mengesahkan mengenai penahanan tersebut dan memberitahu kes disiasat di bawah Seksyen 17(a) Akta Suruhanjaya Pencegahan Rasuah Malaysia 2009. – Bernama


Pertukaran portfolio bukan ‘downgrade’

KOTA BHARU, 19 Muharram 1443H, Sabtu – Ahli Parlimen Kota Bharu Datuk Seri Takiyuddin Hassan berkata beliau tidak menganggap pertukaran portfolionya daripada Menteri di Jabatan Perdana Menteri (Parlimen dan Undang-undang) kepada Menteri Tenaga dan Sumber Asli sebagai ‘downgrade’.

Sebaliknya, beliau berkata perubahan dalam portfolio Kabinet itu dilakukan Perdana Menteri Datuk Seri Ismail Sabri Yaakob berdasarkan perancangan dan sasaran pelaksanaan kerja yang menekankan budaya kerja berprestasi tinggi.

“Itu terpulang kepada penilaian masing-masing kerana ada (juga) orang kata saya ‘promoted’ (dinaikkan pangkat) kerana (jawatan sebelum ini) kementerian pun tak ada, kita diletakkan di bawah Jabatan Perdana Menteri.

“Bagi saya semua portfolio ada kementerian atau tidak sama sahaja, yang penting individu atau menteri itu sendiri buktikan dia boleh laksanakan kerja dengan baik, itu yang penting, saya bertekad untuk bekerja sebaik mungkin dalam kementerian baharu ini untuk berkhidmat kepada rakyat dan negara,” katanya.

Beliau berkata demikian kepada pemberita ketika menghadiri Majlis Pelancaran Kempen Kibar Jalur Gemilang Sempena Sambutan Hari Kebangsaan Peringkat Parlimen Kota Bharu, di sini hari ini.

Mengulas lanjut mengenai pelantikannya sebagai Menteri Tenaga dan Sumber Asli, Takiyuddin berkata beliau yakin mampu melaksanakan tanggungjawab yang diamanahkan itu dengan bantuan Timbalan Menteri Datuk Ali Biju serta pegawai-pegawai kementerian.

“Saya bukan orang teknikal tetapi portfolio baharu ini setakat kajian saya turut merangkumi banyak aspek perundangan sebagai contoh aspek tanah, sumber asli dan tenaga,” katanya.

Mengenai perancangan mengemudi kementerian baharu itu kelak, Takiyuddin berkata beliau akan meneruskan dasar serta inisiatif yang telah dilaksanakan menteri sebelum ini, selain akan menambah baik sistem sedia ada berdasarkan keperluan.

“Dasar-dasar yang baik kita teruskan dan kita akan tambah baik juga,” katanya yang akan memastikan bekalan elektrik disalurkan kepada kawasan yang masih belum mendapat keperluan asas itu. – Bernama


Agong zahir bangga pelantikan Dr Adeeba sebagai anggota Majlis Sains WHO

KUALA LUMPUR, 9 Ramadan 1442H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada pakar penyakit berjangkit negara Prof Datuk Dr Adeeba Kamarulzaman atas pelantikan menjadi anggota Majlis Sains Pertubuhan Kesihatan Sedunia (WHO).

Seri Paduka Baginda turut menzahirkan rasa suka cita dan bangga atas pelantikan berkenaan kerana majlis tersebut merupakan kumpulan penasihat peringkat tertinggi yang dianggotai sarjana-sarjana terkemuka dunia, sekali gus menjulang nama Malaysia di persada antarabangsa.

Al-Sultan Abdullah menyifatkan pelantikan Dr Adeeba bukan sahaja satu pengiktirafan kepada beliau sebagai individu yang berprestasi tinggi, malah kepada Malaysia.

“Ia juga sekali lagi membuktikan bahawa Malaysia mampu melahirkan individu yang berkualiti, berwibawa dan bertaraf antarabangsa,” menurut kenyataan yang dikeluarkan Istana Negara menerusi Facebook hari ini.

Seri Paduka Baginda juga mengucapkan selamat maju jaya kepada Dr Adeeba serta mendoakan semoga beliau dilimpahi kejayaan cemerlang berterusan dan terus mengharumkan nama Malaysia di peringkat antarabangsa.

Al-Sultan Abdullah turut berharap kejayaan itu akan menjadi sumber inspirasi kepada seluruh rakyat Malaysia untuk bekerja keras dan berusaha mencapai kejayaan dalam bidang masing-masing.

Majlis Sains WHO bertindak sebagai suara kepemimpinan saintifik dalam memberi saranan dan nasihat mengenai kemajuan sains dan teknologi yang secara langsung dapat memberi kesan kepada kesihatan global.

Anggota majlis itu terdiri daripada pakar terkemuka di peringkat antarabangsa dengan rekod pencapaian dalam bidang masing-masing serta mempunyai kefahaman yang diiktiraf mengenai kesihatan global.

Berpengalaman lebih 30 tahun dalam bidang perubatan, Dr Adeeba juga memegang jawatan sebagai pengerusi Yayasan AIDS Malaysia dan ahli eksekutif Majlis AIDS Malaysia.

Beliau aktif di barisan hadapan dengan menjadi orang penting dan penggerak kempen kesedaran penyakit HIV dan AIDS, selain mengasaskan Pusat Kecemerlangan Penyelidikan AIDS yang menjalankan kajian pelbagai disiplin tentang HIV dari segi klinikal, kesihatan awam dan dasar berkaitan.

Pada 2013 dan 2014, beliau telah diberi penghormatan dengan ditampilkan dalam jurnal The Lancet dan Science.

Tahun lepas, Dr Adeeba mencipta sejarah menjadi orang Asia pertama dilantik sebagai Presiden Persatuan AIDS Antarabangsa. – Bernama


Ismail Sabri tegaskan rundingan UMNO-PAS belum gagal

BANGI, 7 Rabiulawal 1444H, Selasa – Datuk Seri Ismail Sabri Yaakob menafikan kononnya rundingan kerjasama antara pemimpin UMNO dan PAS sebagai gagal.

Naib Presiden UMNO itu berkata, rundingan masih lagi berjalan dan ia akan diteruskan oleh Timbalan Presiden UMNO, Datuk Seri Mohamed Hasan selepas ini.

“Perundingan akan diteruskan, Timbalan Presiden (Mohamad Hasan) dah diminta untuk meneruskan perbincangan.

“Jadi, itu diteruskan, bukannya gagal sehinggalah diumumkan gagal itu gagal, sehingga itu tidak gagal,” katanya seperti dilapor media tempatan.

Terdahulu, UMNO dilaporkan memberi kata dua kepada PAS sekiranya mahu meneruskan hasrat kerjasama politik untuk menghadapi PRU15.

Presiden UMNO, Datuk Seri Ahmad Zahid Hamidi berkata, parti itu menetapkan tiga syarat utama kepada PAS iaitu perlu keluar daripada gabungan Perikatan Nasional (PN) serta memutuskan hubungan politik dengan Parti Pribumi Bersatu Malaysia (Bersatu).

PAS juga perlu mengisytiharkan secara rasmi bahawa parti itu sudah mufarakah’ (berpisah) sepenuhnya dengan PN dan Bersatu.

Bagaimanapun,Setiausaha Agung PAS, Datuk Seri Takiyuddin Hassan mengesahkan pihaknya akan mengkaji secara mendalam keterbukaan UMNO – yang mana keputusan muktamad mengenainya akan dibuat sebelum hujung minggu ini.


MACSA bantah kajian sokong pengiktirafan ‘gender ketiga’ SUHAKAM

BANGI, 4 Zulkaedah 1442H, Selasa – Gabungan Pertubuhan Masyarakat Sivil Malaysia bagi Proses Semakan Berkala Sejagat (MACSA) membantah kajian diusul Suruhanjaya Hak Asasi Manusia Malaysia (SUHAKAM), bertajuk ‘Feasibility of Having Legislation on the Recognition of a Third Gender in Malaysia’.

Bantahan itu disuarakan kerana nyata dapatan kajian (Research Outcome) dan kaedah menyampaikan dapatan kajian (Deliverables) bertentangan dengan agama, budaya dan undang-undang Syariah.

SUHAKAM menetapkan bahawa apa pun dapatan kajian, ia mestilah menjadi asas membentuk ‘Law Reforms’ atau meminda undang-undang sedia ada ke arah pengiktirafan transgender sebagai gender ketiga di Malaysia.

Ini termasuklah undang-undang dalam pelbagai enakmen Syariah yang terpakai di seluruh negara, katanya.

Selain itu, laporan kajian juga mestilah mengandungi rekomendasi kepada kerajaan untuk membentuk undang-undang bagi pengiktirafan transgender dengan membenarkan penukaran nama dan identiti jantina pada dokumen pengenalan diri.

Bahkan, laporan kajian juga mestilah mencadangkan penggubalan polisi dan undang-undang semasa ke arah pengiktirafan gender ketiga.

Pengerusi Bersama MACSA, Prof Madya Dr Rafidah Hanim Mokhtar dalam satu kenyataan berkata, pihaknya meraikan kebebasan mana-mana pihak untuk menjalankan kajian.

Bagaimanapun katanya, adalah nyata kajian yang ditawarkan SUHAKAM ini adalah tidak bersifat bebas dan telah mempunyai ‘preconceived idea’ yang bertentangan dengan nilai-nilai kekeluargaan dan keagamaan serta budaya di Malaysia.

Pengerusi Bersama MACSA itu turut menggesa SUHAKAM kembali menghormati peruntukan Seksyen 4 Akta Suruhanjaya Hak Asasi Manusia 1999 (Akta 597), yang dengan jelas membataskan kuasa suruhanjaya itu berdasarkan peruntukan Perlembagaan Persekutuan.

Katanya, MACSA mempertahankan kebebasan hak asasi manusia dengan nilai-nilai moral dan agama yang dipegang Malaysia sebagai sebuah negara Asia yang meletakkan Islam sebagai agama persekutuan negara mengikut Perkara 3 (1) Perlembagaan Persekutuan.

“Termasuklah komuniti transgender yang turut dijamin maruah diri, layak untuk hidup dan memiliki akses ke semua tempat awam seperti yang termaktub dalam Artikel 1 Deklarasi Hak Asasi Manusia Sejagat (UDHR).

“… Deklarasi Kaherah mengenai Hak Asasi Manusia dalam Islam (CDHRI) dan Deklarasi Hak Asasi Manusia ASEAN (AHRD). Mereka seharusnya tidak dipinggirkan dan dijamin hak sebagai warganegara Malaysia.

“Namun, kita harus jelas bahawa dokumen asal UDHR pada tahun 1948, dan seperti mana yang diterimapakai oleh Malaysia apabila kita menyertai Pertubuhan Bangsa-Bangsa Bersatu selepas kemerdekaan, tidak memperuntukkan identiti gender ketiga selain daripada lelaki atau perempuan dalam rangka hak asasi,” katanya.

Bahkan dalam artikel 2 UDHR, Prof Rafidah berkata, hak-hak asasi yang termaktub dan disepakati untuk dilindungi adalah tanpa pembezaan dari sudut bangsa, warna kulit, jantina, bahasa, agama, faham politik atau lain-lain pemahaman, asal usul bangsa keturunan atau sosial harta benda, kelahiran atau apa-apa taraf lain.

Mengulas lanjut, katanya tidak termasuk dalam artikel ini, orientasi seks songsang atau identiti gender yang tidak mengikuti seks biologi.

“Pada tahun 2011, Malaysia menyertai 18 lagi negara anggota Majlis Hak Asasi Manusia (Human Rights Council atau HRC) menolak resolusi 17/19 HRC yang meluluskan orientasi seks dan identiti gender sebagai hak asasi yang baru.

“MACSA mengiktiraf institusi syariah yang mentadbir undang-undang Islam yang dianggap lex loci (law of the land), atau undang-undang sebenar di Tanah Melayu seperti diputuskan dalam kes Ramah v Laton (1927),” katanya.


Gambar ahli kumpulan ‘Geng Nicky’ diedar di pintu sempadan negara

KOTA BHARU, 23 Syaaban 1442H, Isnin – Polis telah mengedarkan gambar ahli kumpulan ‘Geng Nicky’ kepada petugas di sepanjang pos kawalan sempadan negara bagi memastikan ahli kumpulan jenayah terancang itu tidak melarikan diri atau cuba memboloskan diri ke negara jiran.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd Rahim Jaafar berkata, gambar ahli kumpulan ‘Geng Nicky’ yang diketuai ahli perniagaan dalam buruan, Datuk Seri Nicky Liow Soon Hee itu kini diedar kepada anggota Pasukan Gerakan Am (PGA) yang mengawal sempadan tanah air.

“Semua anggota dan pegawai PGA di pos kawalan di sempadan sudah diarahkan supaya membuat pemantauan terhadap kes ini. Segala pergerakan yang mencurigakan akan dipantau termasuk cubaan keluar dari sempadan mengikut laluan tidak sah.

“Semua anggota turut diarahkan supaya sentiasa berwaspada dan melakukan pemeriksaan dengan lebih ketat di sempadan,” kepada pemberita pada Majlis Perasmian Batalion Ke-8 Pasukan Gerakan Am (PGA8) di Pengkalan Chepa dekat sini, hari ini.

Sebelum ini, dilaporkan, Nicky, dan ahli kumpulannya kemungkinan berusaha melarikan diri ke luar negara selepas operasi memberkasnya pada 20 Mac lepas didakwa telah dibocorkan pihak yang menerima habuan daripadanya.

Polis juga tidak menolak kemungkinan ahli perniagaan itu akan menggunakan laluan tikus di sempadan negara ini bagi melarikan diri daripada ditahan.

Selasa lepas, Ketua Polis Negara, Tan Sri Abdul Hamid Bador mendedahkan 34 pegawai dan anggota daripada pelbagai agensi penguat kuasa disyaki mempunyai hubungan dan melindungi kegiatan sindiket jenayah terancang ‘Geng Nicky’.

Nicky, 33, merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas. – Bernama


Kempen ‘Kembalikan Nama Asal, Hapuskan Jejak Penjajah’ kini ke Negeri Sembilan

SELAKU Jawatankuasa Pusat Pemuda ISMA, kami menyatakan bahawa kecintaan kami kepada negara tiada tolok bandingnya.

Kami berkemahuan agar identiti negara terus dipelihara dalam keadaan asli tanpa celupan ideologi mana mana pihak luar.

Kami menyatakan bahawa negara ini bertamadun Melayu, Islam dan institusi raja sebagai paksinya serta bahasa melayu sebagai sumber identiti.

Lalu, kami mengerakkan kempen ‘Kembalikan Nama Asal, Hapuskan Jejak Penjajah’ dengan menjadikan Bukit St Paul kembali pada nama Bukit Melaka sebagai permulaan kepada agenda yang hebat ini.

Seterusnya, menyebar luas kempen ini di Negeri Sembilan kerana ada yang menamakan sesetengah kawasan dengan nama asing – Bandar Ainsdale dan Forest Height.

Ia memperlihatkan betapa kurangnya sensitiviti pihak berkuasa tempatan dan pemaju dalam mengangkat bahasa Melayu sebagai bahasa kebangsaan.

Setiausaha Kehormat Persatuan Sejarah Malaysia, Datuk Haji Sudin Kamari dan Cikgu Hanafiah begitu gembira dengan langkah kami dan mengharapkan kerjasama berterusan kerana ISMA dan persatuan sejarah seperti mereka adalah sebuah pasukan.

Di akhirnya mereka mengisi borang keahlian ISMA kerana kepercayaan mereka kepada agenda yang diperjuangkan.

Terima kasih Datuk dan Cikgu.


Sabah peruntuk RM15 juta beri komputer riba pada pelajar kurang mampu

KOTA KINABALU, 25 Syawal 1442H, Ahad – Kerajaan negeri Sabah memperuntukkan RM15 juta bagi pemberian komputer riba kepada pelajar kurang berkemampuan yang mengambil peperiksaan Sijil Peperiksaan Malaysia (SPM), Sijil Tinggi Pelajaran Malaysia (STPM) dan Sijil Tinggi Agama Malaysia (STAM) tahun ini.

Ketua Menteri, Datuk Hajiji Noor berkata, bantuan menerusi Fasa 1 program Bantuan Ihsan Komputer (BAIK) itu akan dimulakan pada 19 Julai hingga 18 Oktober ini melibatkan pemberian 10,000 komputer riba.

Beliau berkata, pengagihan komputer riba untuk Fasa 1 itu membabitkan 9,842 pelajar dari Sekolah Menengah Kebangsaan dan Sekolah Menengah Jenis Kebangsaan, serta 158 pelajar dari Sekolah Menengah Agama Negeri.

“Kerajaan negeri berharap pemberian komputer riba ini akan membantu pelajar kurang mampu, ini adalah kaedah yang kita ambil untuk membantu agar pelajar ini supaya tidak tercicir dalam pelaksanaan pengajaran dan pembelajaran di rumah (PdPR).

“Pemberian komputer riba Fasa 1 itu membabitkan ibu bapa atau penjaga pelajar yang termasuk dalam kategori e-kasih miskin tegar…komputer riba daripada pelbagai jenama itu boleh digunakan sehingga melanjutkan pengajian ke Institusi Pengajian Tinggi (IPT),” katanya dalam kenyataan di sini hari ini.

Beliau berkata, Kementerian Tugas-Tugas Khas negeri bertanggungjawab menyediakan senarai pelajar mengikut kriteria ditetapkan dengan kerjasama Jabatan Pendidikan Sabah manakala Kementerian Sains, Teknologi dan Inovasi negeri mengenal pasti komputer riba sesuai yang akan diagih kepada pelajar.

Katanya, Kabinet dan kerajaan negeri komited untuk mencari pelbagai kaedah bagi membantu pelajar kurang berkemampuan supaya tidak tercicir dalam pembelajaran susulan perlaksanaan PdPR di seluruh negara akibat penularan COVID-19. – Bernama